Proposta għal REGOLAMENT TAL-PARLAMENT EWROPEW U TAL-KUNSILL dwar il-Fond Ewropew għall-Affarijiet Marittimi u s-Sajd [li jħassar ir-Regolament tal-Kunsill (KE) Nru 1198/2006 u r-Regolament tal-Kunsill (KE) Nru 861/2006 u r-Regolament tal-Kunsill Nru XXX/2011 dwar il-politika marittima integrata /* KUMM/2011/0804 finali - 2011/0380 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Il-proposta tal-Kummissjoni għall-Qafas Finanzjarju Multiannwali (QFM) 2014-2020 adottata fid-29 ta’ Ġunju, stabbilixxiet il-qafas baġitarju u l-orjentazzjonijiet ewlenin għall-finanzjament tal-Politika Komuni tas-Sajd (PKS) u l-Politika Marittima Integrata (PMI). Barra minn hekk, fit-13 ta’ Lulju 2011 il-Kummissjoni adottat pakkett li jistabbilixxi l-qafas leġiżlattiv il-ġdid għall-PKS. Fis-snin 2008-2010, il-Politika Marittima Integrata (PMI) kienet iffinanzjata permezz ta’ serje ta’ skemi pilota u azzjonijiet preparatorji. Il-Kummissjoni pproponiet li jiġi stabbilit strument finanzjarju ġdid għall-perjodu bejn l-2012 u l-2013. Bit-tnedija tal-QFM il-ġdid, sar neċessarju li jiġi adottat strument fit-tul għall-appoġġ finanzjarju tal-PMI. Fis-6 ta’ Ottubru 2011, il-Kummissjoni adottat proposta għal Regolament dwar "Dispożizzjonijiet Komuni" li jistabbilixxi regoli komuni għall-fondi b’ġestjoni konġunta, bl-għan ewlieni ta’ simplifikazzjoni tat-twassil tal-politika. Il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew tal-ġejjieni għall-Affarijiet Marittimi u s-Sajd (il-Fondi tas-CSF - Common Strategic Framework) isegwu għanijiet komplimentari u jħaddnu l-istess modalità amministrattiva. Ir-Regolament dwar "id-Dispożizzjonijiet Komuni" jistabbilixxi serje ta' regoli komuni għal dawn il-fondi. Dawn id-dispożizzjonijiet jikkonċernaw il-prinċipji ġenerali bħas-sħubija, il-governanza f’diversi livelli, l-ugwaljanza bejn l-irġiel u n-nisa, is-sostenibbiltà u l-konformità mal-liġi nazzjonali u tal-UE applikabbli. Il-proposta fiha wkoll elementi komuni ta’ ppjanar u pprogrammar strateġiku, inklużi lista ta’ għanijiet tematiċi miġjuba mill-Istrateġija Ewropa 2020, dispożizzjoniijet dwar il-Qafas Strateġiku Komuni fil-livell tal-Unjoni u dwar Kuntratti ta’ Sħubija li għandhom jiġu konklużi ma’ kull Stat Membru. Tintroduċi kundizzjonalitajiet makroekonomiċi u tistabbilixxi approċċ komuni għall-orjentazzjoni tal-prestazzjoni tal-fondi tas-CSF. Għalhekk, din tinkludi kundizzjonalitajiet u analiżi tal-prestazzjoni ex ante, iżda anki l-arranġamenti għall-monitoraġġ, ir-rapportar u l-evalwazzjoni. Huma stabbiliti wkoll dispożizzjonijiet komuni fir-rigward tar-regoli ta’ eliġibbiltà, u huma definiti arranġamenti speċjali għall-istrumenti finanzjarji u għall-iżvilupp lokali mmexxi mill-komunità. Xi arranġamenti ta’ ġestjoni u kontroll huma wkoll komuni għall-Fondi kollha tas-CSF. Il-proposta attwali għar-Regolament dwar il-Fond Ewropew għall-Affarijiet Marittimi u s-Sajd (FEMS) timmira li jintlaħqu l-għanijiet tal-PKS u l-PMI riformati. Hija bbażata fuq dawn l-għanijiet, definiti mill-ġdid f'termini ta' finanzjament: (1) il-promozzjoni ta’ sajd u akkwakultura kompetittivi u sostenibbli; (2) it-trawwim tal-iżvilupp u l-implimentazzjoni tal-Politika Marittima Integrata tal-Unjoni, b’mod komplimentari għall-politika ta’ koeżjoni u għall-PKS; (3) il-promozzjoni ta’ żvilupp territorjali bilanċjat u inklużiv taż-żoni tas-sajd (inkluża l-akkwakultura u s-sajd intern); (4) kontribuzzjoni għall-implimentazzjoni tal-PKS. In-negozjati tal-Organizzazzjoni Dinjija tal-Kummerċ fir-rigward tad-dixxiplini ġodda dwar is-sussidji għas-sajd għadhom għaddejjin. In-natura preliminarja tagħhom ma tippermettix li jkun antiċipat ir-riżultat. Madankollu, jekk ikun hemm obbligi ġodda tal-UE b'riżultat ta' dawn in-negozjati, il-kompatibbiltà tal-proposta tal-FEMS għandha tkun żgurata. Għal dan il-għan, tista' tkun meħtieġa analiżi tal-kompatibbiltà tal-miżuri rilevanti tal-FEMS. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Fuq il-bażi tal-evalwazzjoni ex post tal-SFGS, l-evalwazzjoni interim tal-FES u l-valutazzjoni tal-impatt għar-riforma tal-PKS, il-valutazzjoni tal-impatt tal-FEMS tivvaluta tliet xenarji alternattivi: (i) il-"FES+", li huwa kontinwazzjoni tal-FES attwali mingħajr ħafna mis-sussidji diretti tal-flotta u l-appoġġ iffokat fuq l-għanijiet tar-riforma tal-PKS (ii) il-"FES+ Integrazzjoni", fejn l-istrumenti ta’ finanzjament l-oħrajn tal-PKS huma integrati f’fond ta’ wara l-FES, iżda jżommu l-istess modalità amministrattiva bħal-lum u (iii) u l-"FES+ Konverġenza" fejn l-appoġġ għall-PMI huwa integrat ukoll taħt il-fond uniku l-ġdid u sa fejn huwa possibbli, l-istrumenti kollha jinġiebu taħt il-ġestjoni konġunta. Dawn it-tliet xenarji ta’ politika ġew allinjati max-xenarju ppreferut għar-riforma tal-PKS u evalwati bl-istess xenarju bażi. Ikkunsidraw ukoll ir-riżultati tal-konsultazzjonijiet imnedija bl-adozzjoni tal-Green Paper f’April 2009. Ir-riżultati ta’ dawn il-konsultazzjonijiet jinġabru fil-qosor hawn taħt: – Bosta kontribuzzjonijiet jitolbu għall-kontinwazzjoni tal-finanzjament pubbliku għas-sajd, għalkemm xi ftit Stati Membri u l-maġġoranza tal-NGOs jargumentaw li huma jippriservaw l-istrutturi li mhumiex vijabbli, jikkontribwixxu għall-kapaċità eċċessiva u jżommu d-dipendenza tal-industrija fuq is-sussidji. – Hemm ftehim li kwalunkwe appoġġ fil-ġejjieni għandu jakkumpanja l-implimentazzjoni tar-riforma tal-PKS u jiffaċilita l-ispejjeż ta’ aġġustament tal-industrija. – Il-finanzjament tal-UE għandu jiffoka fuq ir-riċerka u l-innovazzjoni, it-titjib tal-protezzjoni tal-baħar, u l-appoġġ għall-organizzazzjonijiet tas-sajjieda u l-iżvilupp lokali. – Ir-rabta mal-PMI titqies importanti: il-politiki marittimi ma jistgħux jibqgħu jaġixxu f’iżolazzjoni, filwaqt li jeħtieġ li tissaħħaħ il-koerenza tal-PKS mal-PMI. – Hija meħtieġa aktar kondizzjonalità bejn il-finanzjament tal-UE u l-issodisfar tal-għanijiet tal-PKS. Il-konformità mar-regoli/il-miri għandu jkollha effett fuq id-disponibbiltà tal-fondi. – Approċċ aktar settorjali għall-allokazzjoni tal-finanzjament (marbut mad-daqs tas-settur tas-sajd minflok mal-livell ta’ żvilupp ekonomiku, kif inhu l-każ bħalissa) huwa appoġġjat ħafna minn grupp ta’ Stati Membri, filwaqt li huwa oppost mill-PE. – Hemm qbil ġenerali fir-rigward tal-importanza tal-flotot kostali fuq skala żgħira li jibqgħu sors sinifikanti ta’ impjiegi fil-komunitajiet kostali. Xi Stati Membri jridu aċċess privileġġjat ta’ dawn il-flotot għal finanzjament, filwaqt li oħrajn mhumiex favur approċċ speċifiku. – Il-maġġoranza l-kbira tal-industrija u l-Istati Membri jikkunsidraw li s-servizzi komuni (bħall-kontroll u l-ġbir tad-dejta) għandhom ikomplu jiġu appoġġjati taħt finanzjament tal-UE. Minbarra l-konsultazzjoni pubblika, ġew organizzati madwar 200 laqgħa mal-partijiet interessati. Fl-2010 u l-2011 saru laqgħat li matulhom ġew diskussi r-riforma u l-finanzjament tal-PKS. B’mod partikolari: (i) fit-13 ta’ April 2010 ġie organizzat fi Brussell seminar iddedikat dwar il-FES fil-ġejjieni, mal-partijiet interessati mill-industrija, mat-trejdjunjins, mal-PE u l-Istati Membri; (ii) f’Gand (12-14 ta’ Settembru 2010) u Noordwijk (9-11 ta’ Marzu 2011) saru żewġ laqgħat mal-Istati Membri (iii) bejn it-12 u t-13 ta’ April 2011 saret konferenza fi Brussell dwar il-ġejjieni tal-iżvilupp lokali fiż-żoni tas-sajd. Finalment, il-validità tal-approċċ integrat lejn l-affarijiet marittimi u l-ħtieġa ta' finanzjament tal-PMI ġew ikkonfermati mill-Kummissjoni, mill-Kunsill u mill-PE. Il-valutazzjoni tal-impatt ikkonkludiet li l-"FES+ Konverġenza" għandu prestazzjoni aħjar miż-żewġ għażliet l-oħrajn fir-rigward tat-tliet indikaturi tal-impatt magħżula għall-analiżi: it-tnaqqis tal-impatt tas-sajd fuq l-ambjent, l-għeluq tad-distakk fl-innovazzjoni fis-sajd u fl-akkwakultura u n-numru ta’ impjiegi maħluqa barra mis-settur tas-sajd f’komunitajiet li huma dipendenti fuq is-sajd. 3. ELEMENTI LEGALI TAL-PROPOSTA Qed jiġi propost li l-maġġoranza tal-istrumenti finanzjarji attwali tal-PKS u tal-PMI jiġu integrati f’fond wieħed, bl-eċċezzjoni tal-Ftehimiet dwar Sajd Sostenibbli (Sustainable Fisheries Agreements - SFAs) u l-kontribuzzjoni obbligatorja għall-RFMOs. Il-FEMS huwa strutturat madwar 4 pilastri: · Sajd Ekoloġiku u Intelliġenti (ġestjoni konġunta) - sabiex titrawwem it-tranżizzjoni għas-sajd sostenibbli, li huwa aktar selettiv, ma jipproduċix rimi, jagħmel inqas ħsara lill-ekosistemi tal-baħar u għalhekk jikkontribwixxi għall-ġestjoni sostenibbli tal-ekosistemi tal-baħar; u sabiex jiġi pprovdut appoġġ li jkun iffokat fuq l-innovazzjoni u l-valur miżjud, tant li jagħmel is-settur tas-sajd ekonomikament vijabbli u reżistenti għal xokkijiet esterni u għall-kompetizzjoni minn pajjiżi terzi. · Akkwakultura Ekoloġika u Intelliġenti (ġestjoni konġunta) - sabiex tinkiseb akkwakultura ekonomikament vijabbli, kompetittiva u ekoloġika, li tkun kapaċi tiffaċċja l-kompetizzjoni globali u tipprovdi prodotti tajbin għas-saħħa u b’valur nutrittiv għoli lill-konsumaturi tal-UE. · Żvilupp Territorjali Sostenibbli u Inklużiv (ġestjoni konġunta) - sabiex jitreġġa’ lura t-tnaqqis ta’ ħafna komunitajiet kostali u interni li jiddependu fuq is-sajd, permezz taż-żieda ta’ aktar valur lis-sajd u l-attivitajiet relatati mas-sajd u permezz ta’ diversifikazzjoni għal setturi oħrajn tal-ekonomija marittima. · Politika Marittima Integrata (ġestjoni ċentralizzata diretta) - sabiex jiġu appoġġjati dawk il-prijoritajiet trasversali li jiġġeneraw frankar u tkabbir, iżda li l-Istati Membri mhumiex ser imexxu ’l quddiem weħidhom – bħal għarfien dwar il-baħar, l-ippjanar spazjali marittimu, il-ġestjoni integrata taż-żoni kostali u s-sorveljanza marittima integrata, il-protezzjoni tal-ambjent marittimu, b’mod partikolari l-bijodiversità tiegħu, kif ukoll l-adattament għall-effetti negattivi tat-tibdil fil-klima fuq iż-żoni kostali. Minbarra l-erba’ pilastri, il-FEMS ser jinkludi miżuri ta’ akkumpanjament: il-ġbir tad-dejta u l-konsulenza xjentifika, il-kontroll, it-tmexxija, is-swieq tas-sajd (inklużi r-reġjuni l-aktar imbiegħda), il-ħlasijiet volontarji lill-RFMOs u l-assistenza teknika. Il-proposta hija konformi mal-prinċipju tas-sussidjarjetà. L-għan ġenerali tal-FEMS huwa li jappoġġja l-għanijiet tal-PKS, politika li fuqha l-UE għandha kompetenza esklussiva, u li jkompli jiżviluppa l-Politika Marittima Integrata tal-UE. Billi jaġixxu weħidhom, l-Istati Membri mhumiex f’pożizzjoni li jilħqu dawn l-għanijiet li jintlaħqu aħjar fil-livell tal-UE permezz ta’ finanzjament multiannwali ffokat fuq il-prijoritajiet relevanti. 4. Tagħlimiet miksuba u karatteristiċi ġodda tal-FEMS Kontribuzzjoni għall-Ewropa 2020 Il-FEMS se jikkontribwixxi għall-kisba tal-għanijiet tal-istrateġija Ewropa 2020 taħt tliet inizjattivi ewlenin: i) Ewropa li tuża r-riżorsi b’effiċjenza, ii) unjoni tal-innovazzjoni u iii) l-aġenda għall-ħiliet ġodda u l-impjiegi. Appoġġ għat-tranżizzjoni lejn sajd sostenibbli, ibbażat fuq l-ogħla rendimenti sostenibbli, l-eliminazzjoni tal-iskart u t-tnaqqis tal-impatt tas-sajd fuq l-ambjent marittimu, il-promozzjoni ta’ akkwakultura b’livelli għoljin ta’ protezzjoni ambjentali u koordinazzjoni akbar mal-politiki marittimi li jwasslu għal użu aktar sostenibbli tar-riżorsi se jkunu kontribuzzjoni ewlenija tal-FEMS għal “Ewropa b'Użu Effiċjenti ta' Riżorsi”. Taħt l-“Aġenda għall-ħiliet ġodda u l-impjiegi”, il-prijorità tal-FEMS se tkun li jiżdiedu l-impjiegi, il-koeżjoni territorjali u l-inklużjoni soċjali fil-komunitajiet li jiddependu fuq is-sajd. Id-diversifikazzjoni tal-ekonomiji lokali, b’mod partikolari lejn setturi oħra tal-ekonomija marittima, se toħloq impjiegi ġodda u opportunitajiet ta’ tkabbir f’żoni kostali. Il-FEMS se jikkontribwixxi għall-“Unjoni tal-Innovazzjoni” wkoll permezz tal-appoġġ għall-innovazzjoni tal-prodotti u l-proċessi fil-livelli kollha tal-produzzjoni, kummerċjalizzazzjoni u katini ta’ distribuzzjoni tas-setturi tas-sajd u l-akkwakultura, żieda fil-valur miżjud tal-prodotti tas-sajd u l-akkwakultura, appoġġ għall-ekoinnovazzjoni u żvilupp ulterjuri ta’ għodod politiċi ġodda, innovattivi u trażversali bħall-Għarfien dwar il-Baħar, l-Ippjanar tal-Ispazju Marittimu u s-Sorveljanza Marittima Integrata. Dimensjoni soċjali msaħħa Il-FEMS ser jippromwovi l-koeżjoni soċjali u l-ħolqien tal-impjiegi fil-komunitajiet dipendenti fuq is-sajd billi jżid aktar il-valur tas-sajd u permezz tad-diversifikazzjoni f’setturi marittimi oħrajn. L-approċċ immexxi mill-komunità lejn żvilupp sostenibbli taż-żoni tas-sajd għandu jissaħħaħ. Għall-ewwel darba, il-FEMS jirrikonoxxi wkoll li r-rwol li l-konjuġi – l-aktar in-nisa - spiss ikollhom fin-negozju familjari tas-sajd, f’ħafna każijiet mingħajr ebda rikonoxximent. Dawn jistgħu jibbenifikaw inter alia minn appoġġ mill-FEMS għal taħriġ, b’mod partikolari għall-kisba ta’ ħiliet marbuta mal-imprenditorija u l-ġestjoni tan-negozju. Il-FEMS għandu jippromwovi wkoll il-kapital uman u jrawwem id-diversifikazzjoni billi jippermetti lill-komunitajiet lokali jiksbu l-ħiliet meħtieġa biex jidħlu f’attivitajiet ġodda li qed jemerġu f’setturi marittimi oħrajn. Dan l-approċċ se jibni wkoll il-wirt naturali u kulturali, u jibdilhom f’assi importanti għall-iżvilupp lokali. Minħabba l-importanza ta’ flotot kostali fuq skala żgħira għall-komunitajiet kostali, il-FEMS jipproponi li japplika għalihom rata ogħla ta’ intensità tal-għajnuna u jintroduċi xi miżuri speċjali eliġibbli biss għal dawk il-flotot. Dawk il-miżuri jinkludu pariri professjonali dwar l-istrateġiji ta’ negozju u kummerċjalizzazzjoni, dwar il-bidu ta’ negozju barra mis-settur tas-sajd u appoġġ speċjali għall-innovazzjoni; dan tal-aħħar huwa partikolarment importanti meta wieħed iqis li l-maġġoranza ta’ dawn in-negozji tas-sajd huma impriżi mikro b’aċċess ristrett għal finanzjament. Ser tingħata prijorità lill-istrateġiji kollettivi, inter alia minn organizzazzjonijiet ta’ produtturi, li jibnu fuq il-kapital soċjali u jippermettu l-kisba ta’ massa kritika ta’ investiment. Dawn l-istrateġiji kollettivi ser jibbenifikaw ukoll minn rata ogħla ta’ intensità tal-għajnuna. Is-sostenibbiltà ambjentali Il-miżuri eżistenti ġew issimplifikati u riveduti sabiex tiġi stabbilita rabta qawwija għas-sostenibbiltà ambjentali. Il-kapaċità eċċessiva tibqa’ l-problema ewlenija tal-PKS u hija waħda mill-fatturi ewlenin li jwasslu għas-sajd eċċessiv. It-tneħħija tal-kapaċità eċċessiva permezz tal-għajnuna pubblika bħall-iskrappjar uriet bil-provi li ma kinitx effettiva; minkejja l-EUR 1.7 biljun minfuqa sa mill-1994, il-kapaċità attwali tas-sajd ma naqsitx f’ħafna mill-flotot tal-UE. Għalhekk, l-FEMS mhuwiex se jibqa’ jappoġġja l-iskrappjar u jalloka r-riżorsi finanzjarji li jiffranka minn dan lil forom aktar effettivi ta’ assistenza għas-sajd sostenibbli. Il-FEMS ser jappoġġja t-tranżizzjoni għall-Ogħla Rendiment Sostenibbli (MSY - Maximum Sustainable Yield) u jiffaċilita l-introduzzjoni gradwali ta’ projbizzjoni fuq ir-rimi permezz tal-approċċ integrali, li jinvolvi miżuri bħal appoġġ għal tagħmir u tekniki tas-sajd aktar selettivi, investiment fit-tagħmir abbord u l-faċilitajiet tal-port meħtieġa għall-użu ta’ qabdiet mhux mixtieqa, miżuri ta’ kummerċjalizzazzjoni u l-ipproċessar. Bl-istess għan, l-allokazzjoni finanzjarja żdiedet b’mod sostanzjali għall-ġbir tad-dejta u parir xjentifiku (sabiex jiżdied in-numru ta’ stokkijiet li għalihom huwa disponibbli parir xjentifiku) u għall-kontroll tan-nefqa (sabiex tiġi żgurata konformità aħjar). Għandu jkun hemm ukoll enfasi fuq l-iżvilupp ta’ akkwakultura b’livell għoli ta’ protezzjoni ambjentali u appoġġ għal akkwakultura li jkollha effett pożittiv fuq l-ekosistemi. L-attività tas-sajd madwar id-dinja tirrappreżenta madwar 1.2 % tal-konsum globali tal-fjuwil. Jeħtieġ li tiżdied l-effiċjenza fl-użu tar-riżorsi u li jitnaqqsu l-emissjonijiet fis-settur tal-qbid tal-ħut u, sa ċertu punt, fl-akkwakultura, sabiex dawn jikkontribwixxu għall-mira ewlenija tal-Ewropa 2020 dwar it-tibdil fil-klima. Għaldaqstant, l-FEMS ser jappoġġja xi miżuri maħsuba biex itaffu t-tibdil fil-klima. Enfasi fuq sajd u akkwakultura innovattivi, vijabbli u kompetittivi Kemm is-sajd kif ukoll l-akkwakultura għandhom diffikultajiet fir-rigward tal-innovazzjoni. Il-provvista, it-tqegħid fis-suq u l-kummerċjalizzazzjoni bħalissa qegħdin jiġu organizzati b’tali mod li n-negozji tas-sajd u tal-akkwakultura rarament huma involuti fil-bejgħ u t-tqegħid fis-suq tal-prodotti tagħhom. 1. Miżuri ġodda b’enfasi qawwija fuq l-innovazzjoni ġew inklużi fil-FEMS sabiex jippromwovu l-iżvilupp ta’ prodotti, proċessi u sistemi ta’ ġestjoni u ta’ organizzazzjoni ġodda jew imtejba matul il-katina kollha tal-valur sabiex is-sajd l-akkwakultura jiġu megħjuna sabiex iżidu l-valur mal-prodotti tagħhom, inaqqsu l-impatt ambjentali tal-attivitajiet tagħhom u jbaxxu l-ispejjeż tal-produzzjoni. L-innovazzjoni ser titrawwem ukoll permezz ta’ miżuri li jistimolaw il-kooperazzjoni bejn ix-xjentisti u s-sajjieda. Anki l-appoġġ għall-iżvilupp lokali mmexxi mill-komunità għandu jxerred l-innovazzjoni fil-livell lokali, meta wieħed iqis li din l-innovazzjoni spiss hija definita fil-kuntest lokali, u tista’ tkun teknoloġika jew mhux teknoloġika, u bbażata fuq prattiki ġodda jew tradizzjonali. 2. Għall-ewwel darba, il-FEMS ser ifittex ukoll li jippromwovi forom ġodda ta’ akkwakultura b’potenzjal għoli ta’ tkabbir, bħall-akkwakultura ’il barra mill-kosta u l-akkwakultura mhux relatata mal-ikel u sabiex jinkoraġġixxi bidu ta’ negozji. Il-karatteristiċi l-ġodda jinkludi wkoll appoġġ għall-akkwakultura multifunzjonali, li jippermetti li jiġi diversifikat id-dħul tal-impriżi fis-settur tal-akkwakultura permezz ta’ attivitajiet bħas-sajd bil-qasba, il-bejgħ dirett, l-ekoturiżmu jew attivitajiet edukattivi relatati mal-akkwakultura. Huma proposti wkoll appoġġ għall-użu ta’ servizzi konsultattivi minn ditti tal-akkwakulturi u miżuri li jkabbru l-potenzjal ta’ siti ta’ akkwakulturi (fost l-oħrajn permezz ta’ finanzjament għall-ippjanar tal-ispazju marittmu u titjib ta’ infrastrutturi). Se jiġu inkoraġġiti komplimentarjetà u sinerġija ma’ programmi ta’ riċerka u innovazzjoni previsti mal-programm Kwadru għar-Riċerka li qed jitħejja (Orizzont 2020). Impetu ġdid għall-iżvilupp tal-Politika Marittima Integrata (PMI) Il-PMI ġiet imnedija fl-2007 sabiex tiffaċilita l-koordinazzjoni marittima tul il-fruntieri u s-setturi (it-trasport marittimu, l-industrija, ir-reġjuni kostali, l-enerġija offshore, is-sajd jew l-ambjent tal-baħar). Il-koordinazzjoni bejn il-politiki li qabel kienu maqsuma f’kategoriji tirriżulta fit-tnaqqis ta’ spejjeż u aktar effiċjenza. Il-finanzjament għall-PMI fil-FEMS ser jiffoka fuq l-iżvilupp ta’ għodod ta’ politika transsettorjali: inizjattivi li minnhom jibbenifikaw setturi differenti, iżda li ma jistgħux jintlaħqu fi ħdan oqsma ta’ politika individwali. L-Ippjanar Spazjali Marittimu jipprovdi qafas legali stabbli għall-ġestjoni taż-żoni tal-baħar, riżorsi u servizzi tal-ekosistema b’mod sostenibbli. Intwera li dan jaċċellera l-investimenti marittimi u jbaxxi l-ispejjeż legali u amministrattivi għall-kumpaniji. Is-Sorveljanza Marittima Integrata tippermetti lill-atturi pubbliċi jaqsmu d-dejta bejniethom sabiex ikunu jistgħu jlaħħqu b’mod effiċjenti mal-avvenimenti li jsiru f’ħin reali fuq il-baħar. Hija tevita d-duplikazzjonijiet għaljin tal-attivitajiet ta’ sorveljanza marittima li jikkonsmaw ir-riżorsi. Is-sorveljanza integrata tfisser sinerġiji kosteffettivi għall-użu aħjar tal-flus pubbliċi. L-Għarfien dwar il-Baħar 2020 għandu l-għan li jiġbor flimkien l-għarfien frammentat tal-Ewropa dwar il-baħar f’riżorsa li tkun aċċessibbli għall-pubbliku mingħajr ħlas. Id-Direttiva ta’ Qafas dwar l-Istrateġija Marittima, li hija pilastru ambjentali tal-PMI, se tiddefinixxi ulterjorment il-limiti ta’ sostenibbiltà tal-attivitajiet tal-bniedem li għandhom impatt fuq l-ambjent marittimu. Il-ġestjoni tal-affarijiet marittimi b’mod integrat tfisser li l-flus pubbliċi jintefqu aħjar u jiġi massimizzat l-effett tad-diversi politiki li jaffettwaw il-baħar. Fuq dik il-linja, il-finanzjament għandu jappoġġja wkoll l-iżvilupp tat-tmexxija marittima integrata fil-livell tal-baċini tal-baħar. Il-koordinazzjoni fil-livell tal-baċini tal-baħar tiżgura li l-fondi jintefqu fi ħdan qafas politiku konsistenti, li jgħaqqad sorsi differenti ta’ finanzjament. L-inklużjoni tal-PMI fil-FEMS tappoġġja wkoll l-integrazzjoni tal-għanijiet marittimi f’fondi oħrajn billi tippermetti lill-politiki marittimi jagħmlu kontribuzzjoni aktar b’saħħitha għall-istrateġija Ewropa 2020. Simplifikazzjoni u tnaqqis tal-piż amministrattiv L-integrazzjoni ta’ ħames strumenti finanzjarji tal-PKS u tal-PMI f’fond wieħed għandha twassal għal simplifikazzjoni kbira minħabba regoli u proċeduri simplifikati u magħquda. Barra minn hekk, il-ġbir tad-dejta, il-kontroll u l-miżuri tas-suq, inkluż il-kumpens għar-reġjuni l-aktar imbiegħda, ser jiġu ġestiti flimkien ma’ eks miżuri tal-FES taħt il-ġestjoni konġunta. Dan ifisser li erba’ settijiet ta’ deċiżjonijiet, rapportar, monitoraġġ u proċeduri ta’ evalwazzjoni finanzjarji se jiġu sostitwiti minn sett wieħed. Barra minn hekk, l-evalwazzjoni interim tal-FES turi li l-piż amministrattiv ewlieni kien dovut għat-twaqqif tas-Sistema ta’ Ġestjoni u Kontroll. Il-proposta għar-Regolament dwar id-“Dispożizzjonijiet Komuni” tipprevedi sistema ta’ ġestjoni u kontroll li hija simili għall-fondi tas-CSF u hija bbażata fuq prinċipji komuni. Sistema ta’ akkreditazzjoni nazzjonali hija implimentata sabiex tenfasizza l-impenn tal-Istati Membri għal ġestjoni finanzjarja tajba. Ġew armonizzati l-arranġamenti li huma l-bażi tal-garanzija tal-Kummissjoni fir-rigward tar-regolarità tan-nefqa u ġew introdotti elementi komuni ġodda bħal dikjarazzjoni ta' assigurazzjoni tal-ġestjoni u approvazzjoni annwali tal-kontijiet. Dan l-approċċ għandu jnaqqas b’mod sinifikanti l-ammont ta’ żmien neċessarju sabiex jiġu stabbiliti sistemi ta’ ġestjoni u kontroll u sabiex titħaffef l-implimentazzjoni. B’mod partikolari, l-allinjament tal-mekkaniżmu ta’ konsenja ma’ dak tal-fond għall-iżvilupp rurali, se jagħti l-possibbiltà lill-Istati Membri sabiex jużaw l-istess korpi għall-ġestjoni tal-Programmi Operazzjonali tal-FAEŻR u l-FEMS. Dan se jkompli jnaqqas l-ispejjeż amministrattivi minħabba approċċ unifikat f’termini tal-ġestjoni u l-kontroll, inklużi r-rappurtar, l-evalwazzjoni u l-monitoraġġ. Regoli komuni dwar l-użu tal-istrumenti finanzjarji jipprovdu qafas aktar ċar u jiċċaraw il-fatt li l-istrumenti finanzjarji jistgħu jintużaw għat-tipi kollha ta’ investimenti u benefiċjarji. Dan jippermetti li l-kontribuzzjoni tal-FEMS tasal għal istituzzjonijiet finanzjarji li diġà jeżistu, fejn il-ftehimiet dwar il-kollaborazzjoni jkunu diġà ġew żviluppati għal fondi oħra tal-UE, u għaldaqstant, jiġu evitati l-piż amministrattiv u d-duplikazzjoni u dan irendi l-inġinerija finanzjarja alternattiva aktar attraenti għall-kofinanzjament permezz ta’ għotjiet. L-approċċ integrat għall-iżvilupp lokali immexxi mill-komunità (attwalment l-Ass 4) jiffaċilita l-impriżi konġunti ffinanzjati mill-fondi tal-CSF, billi jippermetti li ssir valutazzjoni konġunta u approvazzjoni ta’ strateġiji ta’ żvilupp lokali, u b’hekk jippermetti li l-finanzjament tal-ispejjeż ta’ ġestjoni jista’ jsir minn sors wieħed biss u li jiġi evitat ir-rapportar ta’ dawn l-ispejjeż lil korpi differenti. L-użu ta’ indikaturi komuni se jiffaċilita r-rapportar mill-Istati Membri, billi dan jiġi ffokat fuq dejta kwantifikata dwar il-progress u jitnaqqsu l-elementi deskrittivi. Barra minn hekk, l-FEMS jiċċara r-regoli dwar il-konformità mal-PKS, b’mod partikolari mal-qafas dwar il-ġbir tad-dejta, il-kontroll u r-Regolamenti dwar l-IUU (Illegal, Unregulated and Unreported fishing), u għaldaqstant jagħti ċertezza legali akbar lill-Istati Membru u lill-benefiċjarji. Sabiex l-implimentazzjoni tal-FEMS tiġi simplifikata ulterjorment, ir-regoli dwar l-eliġibbiltà huma armonizzati ma’ fondi oħra tal-UE. Dan se jiffaċilita l-ġestjoni tal-proġetti kemm għall-benefiċjarji kif ukoll għall-awtoritajiet nazzjonali u se jiffaċilita wkoll l-implimentazzjoni ta’ proġetti integrati. Se jkun jista’ jsir użu aktar wiesa’ ta’ għażliet simplifikati ta’ spejjeż għall-parti ta’ ġestjoni konġunta tal-FEMS (spejjeż standard, ħlasijiet ta’ somma f’daqqa u finanzjament b’rata fissa għal għotjiet) u għaldaqstant, jonqsu l-ispejjeż ta’ kontroll u r-rata ta’ żball. Approċċ strateġiku: Is-CSF u l-Kuntratti ta’ Sħubija jkopru ħames fondi taħt ġestjoni konġunta skont ir-Regolament dwar id-"Dispożizzjonijiet Komuni". Dan il-qafas jippermetti qbil strateġiku aħjar bejn dawn il-fondi fil-livell tal-Unjoni. Is-CSF se jiġi implimentat permezz ta’ Kuntratt ta’ Sħubija, li jikkoordina l-fondi tas-CSF fil-livell nazzjonali. Bħalissa, il-koordinazzjoni tal-FES ma’ linji oħrajn ta’ finanzjament tal-UE ssir bl-użu tal-prinċipju ta’ "linji ta’ demarkazzjoni" bejn il-fondi, li wassal għal koinċidenzi u nuqqasijiet fil-kopertura tal-politika. Għalhekk, huwa meħtieġ mekkaniżmu ta’ koordinazzjoni aħjar u l-mekkaniżmu ġdid ta’ twassil li jsaħħaħ l-approċċ strateġiku għandu jwieġeb għal dawk il-problemi. Is-CSF u l-Kuntratti ta’ Sħubija se jieħdu post l-approċċ strateġiku (Pjanijiet Strateġiċi Nazzjonali) introdott fil-FES attwali, li għandu limitazzjonijiet serji u li kien jeħtieġ sforz sproporzjonat għall-Istati Membri li jirċievu finanzjament limitat mill-FES. Programmar strateġiku Il-FEMS jiffoka fuq l-għanijiet strateġiċi fit-tul tal-PKS u tal-PMI li jinkludu s-sajd u l-akkwakultura sostenibbli u kompetittivi, qafas politiku konsistenti għall-iżvilupp ulterjuri tal-PMI u żvilupp territorjali bilanċjat u inklużiv taż-żoni tas-sajd. Skont l-istrateġija Ewropa 2020, dawn l-għanijiet wiesgħa għall-2014-2020 huma tradotti fis-sitt prijoritajiet tal-Unjoni għall-FEMS li ġejjin: – Iż-żieda tal-impjiegi u l-koeżjoni territorjali; – It-trawwim ta’ sajd innovattiv, kompetittiv u bbażat fuq l-għarfien; – It-trawwim ta’ akkwakultura innovattiva u kompetittiva u bbażata fuq l-għarfien; – Il-promozzjoni ta’ sajd sostenibbli u effiċjenti fl-użu tar-riżorsi; – Il-promozzjoni ta’ akkwakultura sostenibbli u effiċjenti fl-użu tar-riżorsi; – It-trawwim tal-implimentazzjoni tas-CFP. Dawn il-prijoritajiet se jifformaw il-bażi tal-ipprogrammar finanzjarju, inkluża d-definizzjoni tal-indikaturi fil-mira fir-rigward ta’ kull wieħed minnhom. Kondizzjonalità Ir-Regolament dwar id-"Dispożizzjonijiet Komuni" jintroduċi dispożizzjonijiet ġodda tal-kondizzjonalità sabiex ikun żgurat li l-finanzjament tal-Unjoni joħloq inċentivi qawwija għall-Istati Membri sabiex iwasslu l-għanijiet u l-miri tal-Ewropa 2020. Il-kondizzjonalità ser tieħu l-forma ta’ kondizzjonijiet ‘ex ante’ li għandhom ikunu fis-seħħ qabel jinħarġu l-fondi u kondizzjonijiet ‘ex post’ li għandhom jagħmlu r-rilaxx ta’ 5 % tal-allokazzjoni tal-FEMS kontinġenti fuq il-prestazzjoni. Il-kondizzjonalità ‘ex post’ ser tkun ibbażata fuq il-kisba ta’ għanijiet importanti relatati mal-miri għall-produzzjoni u r-riżultati marbuta mal-għanijiet tal-Ewropa 2020 stabbiliti għall-programmi fil-Kuntratt ta’ Sħubija. L-għajnuna finanzjarja tal-Unjoni taħt l-FEMS ser issir kondizzjonali hekk kif ikun hemm konformità tal-Istati Membri u l-operaturi mal-għanijiet u r-regoli tal-PKS, b’mod partikolari l-obbligi ta’ kontroll, ir-Regolament IUU u l-obbligi tal-ġbir tad-dejta. Barra minn hekk, il-kondizzjonalità ‘ex ante’ ser tapplika għall-akkwakultura, li teħtieġ li l-Istati Membri jħejju pjanijiet strateġiċi nazzjonali multiannwali fuq il-bażi tal-linji gwida strateġiċi tal-Unjoni. Kif previst mir-Regolament tal-PKS, l-għanijiet ta’ dawn il-pjanijiet, ibbażati fuq il-linji gwida strateġiċi, se jkunu li jiġi faċilitat l-iżvilupp sostenibbli tal-akkwakultura fir-rigward tas-sigurtà tan-negozju, aċċess għall-ilmijiet u l-ispazju, u s-simplifikazzjoni amministrattiva tal-liċenzjar. Dawn il-kondizzjonalitajiet għandhom irawmu l-konformità mar-regoli tal-PKS u jżidu l-konsistenza tal-politika kollha. Monitoraġġ u Evalwazzjoni L-evalwazzjoni interim tal-FES ikkonkludiet li l-indikaturi eżistenti huma ffokati fuq il-produzzjoni u huma wisq numerużi. Barra minn hekk, huma nieqsa minn approċċ komuni u minn definizzjoni komuni tal-unitajiet li jridu jitkejlu. Għaldaqstant, l-FEMS jipproponi Qafas Strateġiku Komuni ta’ Monitoraġġ u Evalwazzjoni (CMEF - Common Strategic Monitoring and Evaluation Framework) fejn għandhom jiġu definiti sett ta’ indikaturi komuni tal-produzzjoni, ir-riżultati u l-impatt b’kooperazzjoni mal-Istati Membri u adottati f’att ta’ implimentazzjoni. Dawn l-indikaturi se jintrabtu mal-prijoritajiet tal-FEMS, sabiex jippermettu l-aggregazzjoni tad-dejta fil-livell tal-Unjoni u l-valutazzjoni tal-progress, l-effiċjenza u l-effikaċja tal-implimentazzjoni tal-politika neċessarja, fost l-oħrajn, għall-allokazzjoni tar-riżerva tal-prestazzjoni. L-evalwazzjoni ex ante ser tintuża biex tiffissa linja bażi, punti ta’ referenza u valuri ta’ indikaturi tal-miri li se jiġu integrati fil-Kuntratti ta’ Sħubija u fl-OPs (Programmi Operattivi). Żewġ rapporti annwali speċjali fl-2017 u fl-2019 ser iħarsu lejn l-istat tat-twassil u t-tagħlimiet għall-perjodu ta’ pprogrammar li jmiss. 4. IMPLIKAZZJONI BAĠITARJA Il-proposta tal-MFF tistabbilixxi li parti sinifikanti mill-baġit tal-UE għandha tkompli tkun iddedikata lill-politiki dwar is-sajd u l-affarijiet marittimi. Il-pakkett finanzjarju għall-perjodu 2014-2020, bil-prezzijiet attwali, huwa stabbilit għal EUR 7,535 biljun, inklużi l-FPAs u l-kontribuzzjonijiet obbligatorji għall-RFMOs, li se jiġu ffinanzjati b’mod separat. Il-baġit tal-FEMS, bil-prezzijiet attwali, jammonta għal EUR 6567 miljun. Id-dettalji dwar l-impatt finanzjarju tal-proposta tal-FEMS huma stabbiliti fid-dikjarazzjoni finanzjarja li takkumpanja l-proposta. 2011/0380 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-Fond Ewropew għall-Affarijiet Marittimi u s-Sajd [li jħassar ir-Regolament tal-Kunsill (KE) Nru 1198/2006 u r-Regolament tal-Kunsill (KE) Nru 861/2006 u r-Regolament tal-Kunsill Nru XXX/2011 dwar il-politika marittima integrata IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikolu 42, l-Artikolu 43(2), l-Artikolu 91(1) u 100(2), l-Artikolu 173(3), l-Artikolu 175, l-Artikolu 188, l-Artikolu 192(1), l-Artikolu 194(2) u l-Artikolu 195(2) tiegħu, Wara li kkunsidraw il-proposta mill-Kummissjoni Ewropea, Wara trażmissjoni tal-abbozz tal-att leġiżlattiv lill-Parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[1], Wara li kkunsidraw l-opinjoni tal-Kumitat tar-Reġjuni[2], Wara li aġixxew skont il-proċedura leġiżlattiva ordinarja, Billi: (1) Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar ir-"Riforma tal-Politika Komuni tas-Sajd" (minn hawn ’il quddiem "il-Komunikazzjoni tal-PKS") stabbilixxiet l-isfidi potenzjali, l-għanijiet u l-orjentazzjonijiet għall-Politika Komuni tas-Sajd (minn hawn ’il quddiem "il-PKS") wara l-2013. Fid-dawl tad-dibattitu dwar dik il-Komunikazzjoni, il-PKS għandha tiġi rriformata b’effett mill-1 ta’ Jannar 2014. Dik ir-riforma għandha tkopri l-elementi ewlenin kollha tal-PKS, inklużi l-aspetti finanzjarji tagħha. Sabiex jiġu indirizzati l-għanijiet tar-riforma, huwa xieraq li jitħassru r-Regolament tal-Kunsill (KE) Nru 1198/2006 dwar il-Fond Ewropew għas-Sajd[3], ir-Regolament (KE) Nru 861/2006 li jistabbilixxi miżuri finanzjarji Komunitarji għall-implimentazzjoni tal-Politika Komuni tas-Sajd u fil-qasam tal-Liġi tal-Baħar[4], id-dispożizzjonijiet tar-Regolament (KE) Nru 1290/2005, il-Fond ta’ Garanzija dwar il-prodotti tas-sajd u tal-akkwakultura[5], ir-Regolament (KE) Nru 791/2007 li jintroduċi skema bħala kumpens għall-ispejjeż addizzjonali magħmula fil-kummerċjalizzazzjoni ta’ ċerti prodotti tas-sajd mir-reġjuni l-aktar imbiegħda l-Azores, il-Madeira, il-Gżejjer Kanari, il-Guiana Franċiża u r-Réunion[6] u li dawn jiġu sostitwiti minn Regolament ġdid dwar il-Fond Ewropew għall-Affarijiet Marittimi u s-Sajd (FEMS). Billi huwa rikonoxxut li l-kwistjonijiet kollha relatati mal-oċeani u l-ibħra tal-Ewropa huma interkonnessi, ir-Regolament il-ġdid għandu jappoġġja wkoll l-iżvilupp ulterjuri tal-Politika Marittima Integrata (PMI) kopert fir-[Regolament tal-Parlament Ewropew u tal-Kunsill li jistabbilixxi Programm li jappoġġja l-iżvilupp ulterjuri ta’ Politika Marittima Integrata]. (2) Il-kamp ta' applikazzjoni tal-FEMS għandu jkopri l-appoġġ għall-PKS li jestendi sal-konservazzjoni, il-ġestjoni u l-użu tar-riżorsi bijoloġiċi tal-baħar, ir-riżorsi bijoloġiċi tal-ilma frisk u l-akkwakultura, kif ukoll l-ipproċessar u l-kummerċjalizzazzjoni tal-prodotti tas-sajd u tal-akkwakultura, fejn dawn l-attivitajiet seħħew fit-territorju tal-Istati Membri, jew fl-ilmijiet tal-Unjoni, anki minn bastimenti tas-sajd li jtajru l-bandiera ta’ pajjizi terzi, u li huma rreġistrati fihom, jew minn bastimenti tas-sajd tal-Unjoni, jew minn ċittadini tal-Istati Membri, mingħajr ħsara għar-responsabbiltà primarja tal-Istat tal-bandiera, dejjem fil-kuntest tad-dispożizzjonijiet tal-Artikolu 117 tal-Konvenzjoni tan-Nazzjonijiet Uniti dwar il-Liġi tal-Baħar. (3) Is-suċċess tal-Politika Komuni tas-Sajd tiddependi fuq sistema effettiva ta’ kontroll, spezzjoni u infurzar kif ukoll fuq dejta sħiħa affidabbli, kemm għal finijiet ta’ parir xjentifiku kif ukoll għal finijiet ta’ implimentazzjoni u kontroll; għaldaqstant, il-FEMS għandu jappoġġja dawn il-politiki. (4) Il-kamp ta' applikazzjoni tal-FEMS għandu jkopri l-appoġġ lill-PMI li jestendi sal-iżvilupp u l-implimentazzjoni ta’ operazzjonijiet koordinati u t-teħid ta’ deċiżjonijiet fir-rigward tal-oċeani, l-ibħra, ir-reġjuni kostali u s-setturi marittimi li jikkomplimentaw il-politiki differenti tal-UE li jmissu magħhom, l-aktar il-Politika Komuni tas-Sajd, it-trasport, l-industrija, il-koeżjoni territorjali, l-ambjent, l-enerġija u t-turiżmu. Il-konsistenza u l-integrazzjoni għandhom jiġu żgurati fil-ġestjoni ta’ politiki settorjali differenti fil baċiri tal-Baħar Baltiku, il-Baħar tat-Tramuntana, l-Ibħra Ċeltiċi, il-Bajja ta’ Biscay u l-Kosta Iberika, il-Mediterran u l-Baħar l-Iswed. (5) F’konformità mal-konklużjonijiet tal-Kunsill Ewropew tas-17 ta’ Ġunju 2010, li permezz tagħhom ġiet adottata l-Istrateġija Ewropa 2020, l-Unjoni u l-Istati Membri għandhom jimplimentaw it-twassil ta’ tkabbir intelliġenti, sostenibbli u inklużiv, filwaqt li jippromwovu l-iżvilupp armonjuż tal-Unjoni. B’mod partikolari, ir-riżorsi għandhom ikunu kkonċentrati biex jilħqu l-għanijiet u l-miri tal-Ewropa 2020 u l-effettività għandha tittejjeb permezz ta’ enfasi akbar fuq ir-riżultati. L-inklużjoni tal-PMI fil-FEMS il-ġdid tikkontribwixxi wkoll għall-għanijiet politiċi ewlenin stabbiliti fil-Komunikazzjoni mill-Kummissjoni tat-3 ta’ Marzu 2010 "Ewropa 2020 – Strateġija għat-tkabbir intelliġenti, sostenibbli u inklużiv"[7] ("L-Istrateġija Ewropa 2020") u hija konformi mal-għanijiet ġenerali li tiżdied il-koeżjoni ekonomika, soċjali u territorjali msemmija fit-Trattat. (6) Sabiex jiġi żgurat li l-FEMS jikkontribwixxi għall-kisba tal-għanijiet tal-PKS, tal-PMI u tal-Istrateġija Ewropa 2020, jeħtieġ li ssir enfasi fuq numru limitat ta’ prijoritajiet prinċipali relatati mat-trawwim tal-innovazzjoni u l-għarfien ibbażat fuq is-sajd u l-akkwakultura, il-promozzjoni tas-sajd u l-akkwakultura sostenibbli u effiċjenti fl-użu tar-riżorsi, u ż-żieda tal-impjiegi u l-koeżjoni territorjali permezz tal-ftuħ tal-potenzjal tat-tkabbir u l-impjiegi tal-komunitajiet tas-sajd kostali u interni u l-promozzjoni tad-diversifikazzjoni tal-attivitajiet tas-sajd f’setturi oħrajn tal-ekonomija marittima. (7) Fl-istadji kollha tal-implimentazzjoni tal-Fond, l-Unjoni għandu jkollha l-għan li telimina n-nuqqas ta’ ugwaljanza u tippromwovi l-ugwaljanza bejn l-irġiel u n-nisa, kif ukoll tiġġieled id-diskriminazzjoni bbażata fuq is-sess, ir-razza jew l-oriġini etnika, ir-reliġjon jew it-twemmin, id-diżabbiltà, l-età jew l-orjentazzjoni sesswali. (8) L-għan ġenerali tal-Politika Komuni tas-Sajd huwa li tiżgura li l-attivitajiet ta’ sajd u tal-akkwakultura jikkontribwixxu għal kondizzjonijiet ambjentali, ekonomiċi u soċjali sostenibbli fit-tul, li huma neċessarji għall-iżvilupp ekonomiku u soċjali. Barra minn hekk, għandha tikkontribwixxi għal produttività akbar, livell ta’ għixien tajjeb għas-settur tas-sajd, swieq stabbli, tiżgura d-disponibbiltà tar-riżorsi u li l-provvisti jilħqu lill-konsumaturi bi prezzijiet raġonevoli. (9) Huwa ta’ importanza kbira li t-tħassib ambjentali jiġi integrat aħjar fil-PKS li għandha tilħaq l-għanijiet u l-miri tal-politika ambjentali tal-Unjoni u tal-Istrateġija Ewropa 2020. Il-PKS hija mmirata lejn użu tar-riżorsi bijoloġiċi ħajjin tal-baħar li jreġġa’ lura u jżomm l-istokkijiet tal-ħut fil-livelli li jistgħu joħolqu l-ogħla rendiment possibbli, mhux aktar tard mill-2015. Il-PKS għandha timplimenta approċċi prekawzjonali u tal-ekosistemi għall-ġestjoni tas-sajd. Konsegwentement, il-FEMS għandu jikkontribwixxi għall-protezzjoni tal-ambjent marittimu kif stabbilit fid-Direttiva 2008/56/KE tal-Parlament Ewropew u tal-Kunsill tas-17 ta’ Ġunju 2008 li tistabbilixxi Qafas għal Azzjoni Komunitarja fil-qasam tal-Politika tal-Ambjent Marin (Direttiva Kwadru [qafas]dwar l-Istrateġija Marina)[8]. (10) Peress li l-għanijiet ta’ dan ir-Regolament ma jistgħux jintlaħqu b’mod suffiċjenti mill-Istati Membri minħabba l-iskala u l-effetti tal-operazzjonijiet li għandhom jiġu ffinanzjati fil-kuntest tal-programmi operazzjonali u l-problemi strutturali li nstabu fl-iżvilupp tas-setturi tas-sajd u dak marittimu kif ukoll minħabba r-riżorsi finanzjarji limitati tal-Istati Membri, dawn l-għanijiet jistgħu jintlaħqu aħjar fil-livell tal-Unjoni billi jipprovdu assistenza finanzjarja multiannwali ffokata fuq il-prijoritajiet relevanti, l-Unjoni tista’ tadotta miżuri, b’konformità mal-prinċipji ta’ sussidjarjetà kif stabbilit fl-Artikolu 5(3) tat-Trattat dwar l-Unjoni Ewropea. B’konformità ma’ dan il-prinċipju ta’ proporzjonalità kif stabbilit fl-Artikolu 5(4) ta’ dak it-Trattat, dan ir-Regolament ma jmurx lil hinn minn dak li huwa neċessarju sabiex jilħaq dak l-għan. (11) Il-finanzjament tan-nefqa tal-Politika Komuni tas-Sajd u tal-Politika Marittima Integrata permezz ta’ fond waħdieni, il-FEMS, għandu jindirizza l-ħtieġa għal simplifikazzjoni, kif ukoll it-tisħiħ tal-integrazzjoni taż-żewġ politiki. L-estensjoni tal-ġestjoni konġunta għall-Organizzazzjonijiet tas-Swieq Komuni, inkluż il-kumpens għar-reġjuni l-aktar imbiegħda, il-kontroll u l-attivitajiet ta’ ġbir tad-dejta għandhom ikomplu jikkontribwixxu għas-simplifikazzjoni u jnaqqsu l-piż amministrattiv għall-Kummissjoni u għall-Istati Membri, kif ukoll jiksbu konsistenza u effiċjenza akbar tal-appoġġ mogħti. (12) Il-baġit tal-Unjoni għandu jiffinanzja l-ispejjeż tal-Politika Komuni tas-Sajd u tal-Politika Marittima Integrata permezz ta’ fond waħdieni, il-Federazzjoni Ewropea tas-Swieq Finanzjarji (European Financial Markets Federation - EFMF), direttament jew fil-kuntest tal-ġestjoni konġunta mal-Istati Membri. Il-ġestjoni konġunta mal-Istati Membri għandha tapplika mhux biss għal miżuri li jappoġġjaw is-sajd, l-akkwakultura u l-iżvilupp lokali mmexxi mill-komunità, iżda anki għall-Organizzazzjonijiet Komuni tas-Swieq, inkluż il-kumpens għar-reġjuni l-aktar imbiegħda, il-kontroll u l-attivitajiet ta’ ġbir tad-dejta. Il-ġestjoni diretta għandha tapplika għall-konsulenza xjentifika, il-kontribuzzjonijiet volontarji lill-Organizzazzjonijiet Reġjonali tal-Ġestjoni tas-Sajd, il-kunsilli konsultattivi u l-azzjonijiet għall-implimentazzjoni ta’ Politika Marittima Integrata. Għandhom jiġu speċifikati t-tipi ta’ miżuri li jistgħu jiġu ffinanzjati bl-użu ta’ dan il-Fond. (13) Huwa neċessarju li ssir distinzjoni bejn il-kategoriji ta’ miżuri ta' kontroll u ta’ infurzar li jridu jiġu kofinanzjati fi ħdan il-qafas tal-ġestjoni konġunta u dawk fi ħdan il-qafas ta’ ġestjoni diretta. Huwa kruċjali li ssir delimitazzjoni tar-riżorsi li għandhom jiġu allokati lill-kontroll taħt il-ġestjoni kondiviża. (14) Skont l-Artikoli 50 u 51 tar-[Regolament dwar il-Politika Komuni tas-Sajd] (hawn ’il quddiem ir-Regolament PKS) l-assistenza finanzjarja tal-Unjoni taħt il-FEMS għandha ssir kondizzjonali fuq il-konformità mill-Istati Membri kif ukoll mill-operaturi mar-regoli tal-PKS. Din il-kondizzjonalità hija maħsuba sabiex tirrefletti r-responsabbiltà tal-Unjoni sabiex fl-interess pubbliku tiġi żgurata l-konservazzjoni tar-riżorsi bijoloġiċi tal-baħar taħt il-PKS, kif inhu enfasizzat fl-Artikolu 3 tat-TFUE. (15) Il-kisba tal-għanijiet tal-PKS tkun imxekkla jekk l-assistenza finanzjarja tal-Unjoni taħt il-FEMS tingħata lil operaturi li, ex ante, ma jikkonformawx mar-rekwiżiti relatati mal-interess pubbliku ta’ konservazzjoni tar-riżorsi bijoloġiċi tal-baħar. Għaldaqstant għandhom ikunu ammissibbli biss l-operaturi li, f'perjodu ta' żmien partikolari qabel ma jippreżentaw applikazzjoni għall-għajnuna, ma kinux involuti fl-operazzjoni, fil-ġestjoni jew fis-sjieda tal-bastimenti tas-sajd inklużi fil-lista tal-bastimenti IUU tal-Unjoni hekk kif stabbilit fl-Artikolu 40(3) tar-Regolament tal-Kunsill (KE) Nru 1005/2008 tad-29 ta' Settembru 2008 li jistabbilixxi sistema Komunitarja sabiex tipprevjeni, tiskoraġġixxi u telimina sajd illegali, mhux irrappurtat u mhux irregolat , li jemenda r-Regolament (KEE) Nru 2847/93, (KE) Nru 1936/2001 u (KE) Nru 601/2004 u li jirrevoka r-Regolamenti (KE) Nru 1093/94 u (KE) Nru 1447/1999[9] u li ma wettqux ksur serju skont l-Artikolu 42 tar-Regolament (KE) Nru 1005/2008 jew l-Artikolu 90(1) tar-Regolament (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta’ kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006[10] jew każijiet oħra ta' nuqqas ta' konformità mar-regoli tal-PKS li b'mod partikolari jipperikolaw is-sostenibbiltà tal-istokkijiet ikkonċernati u huma theddida serja għall-użu sostenibbli tar-riżorsi bijoloġiċi tal-baħar ħajjin li jirrestawra u jħares popolazzjonijiet ta' speċijiet maħsuda 'il fuq mil-livelli li jistgħu joħolqu r-Rendiment Massimu Sostenibbli (minn issa 'l quddiem MSY). (16) Barra minn hekk, il-benefiċjarji għandhom jibqgħu jikkonformaw mar-rekwiżiti marbuta mal-interess pubbliku ta’ konservazzjoni tar-riżorsi bijoloġiċi tal-baħar wara li jippreżentaw applikazzjoni għall-għajnuna, matul il-perjodu sħiħ tal-implimentazzjoni tal-operazzjoni u, għal ċerti tipi ta’ operazzjonijiet, anki għal perjodu indefinit ta’ żmien wara l-aħħar ħlas. L-appoġġ mogħti lil benefiċjarji jew miżmum minn benefiċjarji li ma jirrispettawx ir-rekwiżiti relatati mal-interess pubbliku ta’ konservazzjoni tar-riżorsi bijoloġiċi tal-baħar jista' jintrabat mal-ksur imwettaq, u għalhekk jipperikola l-kisbiet tal-għanijiet tal-PKS. (17) Il-konsegwenzi stabbiliti għan-nuqqas ta’ ssodisfar tal-kundizzjonijiet ta’ eliġibbiltà għandhom japplikaw f’każ li l-benefiċjarji jiksru r-regoli tal-PKS. Sabiex jiġi determinat l-ammont ta’ nfiq ineliġibbli, għandhom jkunu kkunsidrati l-gravità tan-nuqqas ta’ konformità tal-benefiċjarju mar-regoli tal-PKS, il-vantaġġ ekonomiku li jirriżulta min-nuqqas ta’ konformità mar-regoli tal-PKS jew l-importanza tal-kontribuzzjoni tal-FEMS għall-attività ekonomika tal-benefiċjarju. (18) Il-kisba tal-għanijiet tal-PKS tiġi mxekkla wkoll jekk l-assistenza finanzjarja tal-Unjoni taħt l-FEMS titħallas lill-Istati Membri li ma jikkonformawx mal-obbligi tagħhom taħt ir-regoli tal-PKS relatati mal-interess pubbliku ta’ konservazzjoni tar-riżorsi bijoloġiċi tal-baħar, bħall-ġbir ta’ dejta u l-implimentazzjoni ta’ obbligi ta’ kontroll. Barra minn hekk, jekk ma jikkonformawx ma’ dawn l-obbligi, hemm ir-riskju li l-Istati Membri ma jidentifikawx lill-benefiċjarji inammissibbli jew l-operazzjonijiet ineliġibbli. (19) Bħala miżuri ta’ prekawzjoni, sabiex jiġi evitat li jseħħu ħlasijiet mhux konformi kif ukoll sabiex l-Istati Membri jiġu inċentivati jikkonformaw mar-regoli tal-PKS jew sabiex jeħtieġu konformità mill-benefiċjarji, għandhom jintużaw interruzzjoni tad-data ta’ skadenza tal-ħlas u sospensjoni tal-ħlasijiet, li huma limitati biż-żmien fl-ambitu tagħhom ta’ applikazzjoni. Sabiex ikun rispettat il-prinċipju ta’ proporzjonalità, il-korrezzjonijiet finanzjarji li għandhom konsegwenzi definiti u irrevokabbli għandhom japplikaw biss għal infiq relatat b’mod dirett mal-operazzjonijiet li matulhom twettqu l-każijiet ta’ nuqqas ta’ konformità mar-regoli tal-PKS. (20) Sabiex tittejjeb il-koordinazzjoni u tiġi armonizzata l-implimentazzjoni tal-Fondi li jipprovdu appoġġ fil-kuntest tal-politika ta’ koeżjoni, jiġifieri l-Fond Ewropew għall-Iżvilupp Reġjonali (FEŻR), il-Fond Soċjali Ewropew (FSE) u l-Fond ta’ Koeżjoni (FK), mal-Fondi għall-iżvilupp rurali, jiġifieri l-Fond Agrikolu Ewropew għall-Iżvilupp Rurali (FAEŻR), u għas-settur tal-affarijiet marittimi u s-sajd, jiġifieri l-Fond Ewropew għall-Affarijiet Marittimi u s-Sajd (FEMS), ġew stabbiliti dispożizzjonijiet komuni għal dawn il-Fondi kollha (il-'Fondi tal-PKS') fir-[Regolament (UE) Nru […] li jistabbilixxi Dispożizzjonijiet Komuni][11]. Minbarra dan ir-Regolament, il-FEMS fih dispożizzjonijiet speċifiċi minħabba l-partikolaritajiet tal-PKS u l-PMI. (21) Billi jiġi kkunsidrat id-daqs tal-FEMS tal-ġejjieni u fid-dawl tal-prinċipju ta’ proporzjonalità, id-dispożizzjonijiet relatati mal-ippjanar strateġiku ġew derogati mir-Regolament [dwar id-Dispożizzjonijiet Komuni], u minn issa ’l quddiem, il-konsultazzjoni mal-partijiet interessati għandha ssir tal-inqas darbtejn matul il-perjodu ta’ pprogrammar, madanakollu, dan ma għandux ikun obbligatorju darba kull sena għaliex dan ikun jikkostitwixxi piż amministrattiv u finanzjarju eċċessiv għall-Kummissjoni u għall-Istati Membri. (22) L-azzjoni meħuda mill-Unjoni għandha tkun komplimentari għall-azzjoni meħuda mill-Istati Membri jew tfittex li tikkontribwixxi għal dik l-azzjoni. Sabiex jiġi żgurat valur miżjud sinifikanti, is-sħubija bejn il-Kummissjoni u l-Istati Membri għandha tissaħħaħ permezz ta’ arranġamenti għall-parteċipazzjoni ta’ diversi tipi ta’ msieħba b’attenzjoni sħiħa għall-kompetenzi istituzzjonali tal-Istati Membri. Għandha tingħata attenzjoni partikolari sabiex tiġi żgurata rappreżentanza adegwata għan-nisa u għall-gruppi ta’ minoranza. Din is-sħubija tikkonċerna l-awtoritajiet reġjonali, lokali u pubbliċi oħrajn, kif ukoll korpi xierqa oħrajn, inklużi dawk responsabbli għall-ambjent u għall-promozzjoni tal-ugwaljanza bejn l-irġiel u n-nisa, l-imsieħba ekonomiċi u soċjali u korpi kompetenti oħrajn. L-imsieħba kkonċernati għandhom jiġu involuti fit-tħejjija tal-Kuntratti ta’ Sħubija, kif ukoll fit-tħejjija, l-implimentazzjoni, il-monitoraġġ u l-evalwazzjoni tal-ipprogrammar. (23) Skont il-prinċipju tal-proporzjonalità, il-mezzi użati mill-Kummissjoni u mill-Istati Membri jistgħu jvarjaw skont l-ammont totali ta’ infiq pubbliku allokat għall-programm operazzjonali. Tali varjazzjoni għandha tapplika b’mod partikolari għall-mezzi użati għall-evalwazzjoni, il-kontroll u r-rappurtar dwar l-implimentazzjoni tal-programmi operazzjonali; (24) Il-Kummissjoni għandha tistabbilixxi tqassim annwali skont l-Istati Membri tal-approprjazzjonijiet ta’ impenn disponibbli bl-użu ta’ kriterji oġġettivi u trasparenti; dawn il-kriterji għandhom jinkludu l-allokazzjonijiet storiċi skont ir-Regolament tal-Kunsill (KE) Nru 1198/2006 u l-konsum storiku skont ir-Regolament tal-Kunsill Nru 861/2006. (25) L-issodisfar ta’ ċerti kondizzjonalitajiet ex ante huwa importanti ħafna fil-kuntest tal-PKS, speċjalment fir-rigward tas-sottomissjoni ta’ Pjan ta’ Strateġija Nazzjonali Multiannwali dwar l-Akkwakultura u l-kapaċità amministrattiva pprovata li jikkonformaw mar-rekwiżiti tad-dejta għall-ġestjoni tas-sajd u li jinfurzaw l-implimentazzjoni ta’ sistema ta’ kontroll, spezzjoni u infurzar tal-Unjoni. (26) F’konformità mal-għan ta’ simplifikazzjoni, l-attivitajiet kollha tal-FEMS li jaqgħu taħt il-ġestjoni konġunta, inkluż il-kontroll u l-ġbir tad-dejta, għandhom jieħdu l-forma ta’ programm operazzjonali wieħed għal kull Stat Membru, f’konformità mal-istruttura nazzjonali ta’ kull wieħed. L-eżerċizzju tal-ipprogrammar għandu jkopri l-perjodu mill-1 ta’ Jannar 2014 sal-31 ta’ Diċembru 2020. Kull Stat Membru għandu jħejji programm operazzjonali wieħed. Kull programm għandu jidentifika strateġija sabiex jintlaħqu l-miri fir-rigward tal-prijoritajiet tal-Unjoni għall-FEMS u għażla ta’ miżuri. L-ipprogrammar għandu jkun konformi mal-prijoritajiet tal-Unjoni, filwaqt li jkun adattat għall-kuntesti nazzjonali u jikkomplimenta l-politiki l-oħrajn tal-Unjoni, b’mod partikolari l-politika tal-iżvilupp rurali u l-politika ta’ koeżjoni. (27) Sabiex jikkontribwixxu għall-għan ta’ simplifikazzjoni fl-implimentazzjoni tal-FEMS u sabiex inaqqsu l-ispejjeż ta’ kontroll u r-rata ta’ żball, l-Istati Membri għandhom jagħmlu l-akbar użu possibbli mill-possibbiltà offruta fir-[Regolament li jistabbilixxi Dispożizzjonijiet Komuni] li jużaw somom f’daqqa u forom oħra simplifikati ta’ għotjiet. (28) Għall-iskop tal-infurzar tal-obbligi ta’ kontroll taħt il-PKS, l-Istati Membri għandhom ifasslu t-taqsima dwar il-kontroll tal-Programm Operazzjonali skont il-prijoritajiet tal-Unjoni adottati mill-Kummissjoni għal dan il-qasam ta’ politika. Sabiex jiġi aġġustat il-programm operazzjonali għall-ħtiġijiet li qed jevolvu f’termini ta’ kontroll u infurzar; it-taqsima ta’ kontroll tal-programmi operazzjonali jistgħu jiġu reveduti b’mod regolari fuq il-bażi tal-bidliet fil-prijoritajiet tal-Unjoni fil-politika ta’ kontroll u infurzar taħt il-PKS. Dawn l-emendi għandhom jiġu approvati mill-Kummissjoni. (29) Sabiex tinżamm il-flessibbiltà fl-ipprogrammar tal-attivitajiet fil-qasam tal-kontroll, ir-reviżjoni tat-taqsima tal-programm operazzjonali dwar il-kontroll għandha tkun soġġetta għal proċedura simplifikata. (30) L-Istati Membri għandhom ifasslu t-taqsima dwar il-ġbir tad-dejta tal-Programm Operazzjonali skont programm Multiannwali tal-Unjoni; Sabiex jadattaw għall-ħtiġijiet speċifiċi tal-attivitajiet ta’ ġbir ta’ dejta, l-Istati Membri għandhom jelaboraw pjan ta’ ħidma annwali li għandu jiġu adattat b’mod annwali taħt il-gwida tal-Kummissjoni u li għandu jkun soġġett għall-approvazzjoni tagħha. (31) Sabiex jiżdiedu l-kompetittività u l-prestazzjoni ekonomika tal-attivitajiet tas-sajd, huwa vitali li jiġu stimolati l-innovazzjoni u l-imprenditorija. Għalhekk, il-FEMS għandu jappoġġja l-operazzjonijiet innovattivi u l-iżvilupp tan-negozju. (32) L-investiment fil-kapital uman huwa wkoll vitali sabiex jiżdiedu l-kompetittività u l-prestazzjoni ekonomika tas-sajd u tal-attivitajiet marittimi. Għalhekk, il-FEMS għandu jappoġġja t-taħriġ tul il-ħajja, il-kooperazzjoni bejn ix-xjentisti u s-sajjieda li tistimola t-tixrid tal-għarfien, kif ukoll is-servizzi ta’ konsulenza li jgħinu sabiex jittejbu l-kompetittività u l-prestazzjoni globali tal-operaturi. (33) Fid-dawl tal-importanza tal-irwol li għandhom il-konjugi tas-sajjieda li jaħdmu għal rashom fis-sajd kostali fuq skala żgħira, il-FEMS għandu jappoġġja t-taħriġ u n-netwerking li jikkontribwixxu għall-iżvilupp professjonali tagħhom u jagħtuhom il-mezzi biex jissodisfaw aħjar il-kompiti anċillari li jwettqu tradizzjonalment. (34) Konxju mill-preżenza dgħajfa tas-sajjieda kostali fuq skala żgħira fid-djalogu soċjali, il-FEMS għandu jappoġġja lill-organizzazzjonijiet li jippromwovu dan id-djalogu fil-fora xierqa. (35) Konxju mill-potenzjal li toffri d-diversifikazzjoni għal sajjieda tal-kosta fuq skala żgħira u r-rwol kruċjali tagħhom fil-komunitajiet kostali, il-FEMS għandu jgħin id-diversifikazzjoni billi jkopri l-ftuħ ta’ negozji u l-investimenti għal rinnovazzjonijiet tal-bastimenti tagħhom, minbarra t-taħriġ relevanti sabiex jiksbu ħiliet professjonali fil-qasam relevanti barra mill-attivitajiet ta’ sajd. (36) Sabiex jindirizza l-ħtiġijiet tas-saħħa u s-sigurtà abbord, il-FEMS għandu jappoġġja l-investimenti li jkopru s-sigurtà u l-iġjene abbord. (37) Minħabba t-twaqqif ta’ sistemi ta’ konċessjonijiet ta’ sajd trasferibbli previsti fl-Artikolu 27 tar-[Regolament PKS] u sabiex l-Istati Membri jiġu appoġġjati fl-implimentazzjoni ta’ dawn is-sistemi l-ġodda, il-FEMS għandu jagħti appoġġ f’termini ta’ bini ta’ kapaċità u skambju tal-aħjar prattiki. (38) L-introduzzjoni tas-sistemi ta’ konċessjonijiet trasferibbli tas-sajd għandhom irendu lis-settur aktar kompetittiv. Konsegwentement, jista’ jkun hemm ħtieġa għal opportunitajiet professjonali ġodda barra l-attivitajiet tas-sajd. Għalhekk, il-FEMS għandu jappoġġja d-diversifikazzjoni u l-ħolqien tal-impjiegi fil-komunitajiet tas-sajd, b’mod partikolari billi jappoġġja l-bidu ta’ negozji u l-assenjazzjoni mill-ġdid tal-bastimenti għal attivitajiet marittimi barra l-attivitajiet tas-sajd ta’ bastimenti tas-sajd kostali ta’ skala żgħira. Din l-aħħar operazzjoni tidher li hija adattata hekk kif il-bastimenti tas-sajd kostali ta' skala żgħira mhumiex koperti mis-sistemi ta’ konċessjonijiet trasferibbli tas-sajd. (39) L-għan tal-Politika Komuni tas-Sajd huwa li tiżgura użu sostenibbli tal-istokkijiet tal-ħut. Il-kapaċità żejda ġiet identifikata bħala kawża ewlenija ta’ sajd żejjed. Għaldaqstant, huwa ta’ importanza kbira li l-flotta tas-sajd tal-Unjoni tiġi adattata għar-riżorsi disponibbli. It-tneħħija tal-kapaċità żejda permezz ta’ għajnuna pubblika bħal waqfien temporanju jew permanenti u skemi ta’ skrappjar uriet li hija ineffettiva. Għaldaqstant, il-FEMS se jappoġġja s-sistemi ta’ stabbiliment u ġestjoni ta’ sistemi ta’ konċessjonijiet ta’ sajd trasferibbli li għandhom l-għan li jnaqqsu l-kapaċità żejda u jżidu l-prestazzjoni ekonomika u l-profitabbiltà tal-operaturi kkonċernati. (40) Peress li l-kapaċità żejda hija waħda mill-kawżi tas-sajd żejjed, huwa meħtieġ li jittieħdu miżuri sabiex il-flotta tas-sajd tal-Unjoni tiġi adattata għar-riżorsi disponibbli; f’dan il-kuntest, il-FEMS għandu jappoġġja l-istabbiliment, il-modifika u l-ġestjoni tas-sistemi ta’ konċessjonijiet ta’ sajd trasferibbli introdotti mill-PKS bħala għodod ta’ ġestjoni għat-tnaqqas tal-kapaċità żejda. (41) Huwa ta’ importanza kbira li t-tħassib ambjentali jiġi integrat fil-FEMS u li tiġi appoġġjata l-implimentazzjoni ta’ miżuri ta’ konservazzjoni taħt il-PKS, filwaqt li madanakollu, jiġu kkunsidrati d-diversi kundizzjonijiet fost l-ibħra tal-Unjoni. Għal dan il-għan, huwa essenzjali li jiġi żviluppat approċċ reġjonalizzat għall-miżuri ta’ konservazzjoni. (42) F’dan il-kuntest, il-FEMS għandu jappoġġja t-tnaqqis tal-impatt tas-sajd fuq l-ambjent marittimu b’mod partikolari permezz tal-promozzjoni tal-ekoinnovazzjoni, apparat u tagħmir aktar selettivi kif ukoll miżuri li għandhom l-għan li jipproteġu u jreġġgħu lura l-bijodiversità u l-ekosistemi marittimi u s-servizzi li jipprovdu, b’konformità mal-Istrateġija tal-UE dwar il-Bijodiversità għall-2020. (43) F’konformità mal-projbizzjoni tar-rimi introdotta mill-PKS, il-FEMS għandu jappoġġja l-investimenti abbord li għandhom l-għan li jagħmlu l-aħjar użu mill-ħut maqbud mhux mixtieq u li jivvalorizzaw il-komponenti li ma jintużawx wisq tal-ħut maqbud. Meta wieħed iqis l-iskarsità tar-riżorsi, sabiex jiġi massimizzat il-valur tal-ħut maqbud, il-FEMS għandha tappoġġja wkoll l-investimenti abbord li għandhom l-għan li jżidu l-valur kummerċjali għall-ħut maqbud. (44) Konxju mill-importanza tal-portijiet tas-sajd, is-siti ta’ żbark u l-postijiet ta’ kenn, il-FEMS għandu jappoġġja l-investimenti relevanti b’mod partikolari sabiex iżid l-effiċjenza enerġetika, il-protezzjoni ambjentali, il-kwalità tal-prodott imniżżel l-art kif ukoll il-kundizzjonijiet ta’ sikurezza u tax-xogħol. (45) Huwa ferm importanti għall-Unjoni li jinkiseb bilanċ sostenibbli bejn ir-riżorsi tal-ilma ħelu u l-isfruttament tagħhom; għalhekk, billi tikkunsidra l-impatt ambjentali filwaqt li tiżgura li dawn is-setturi jżommu l-vijabbiltà ekonomika, l-Unjoni għandu jkollha dispożizzjonijiet xierqa li jappoġġjaw is-sajd intern. (46) F’konformità mal-Istrateġija tal-Kummissjoni għall-Iżvilupp Sostenibbli tal-Akkwakultura Ewropea[12], l-għanijiet tal-PKS u l-Istrateġija Ewropa 2020, il-FEMS għandu jappoġġja l-iżvilupp ambjentalment, ekonomikament u soċjalment sostenibbli tal-industrija tal-akkwakultura. (47) L-akkwakultura tikkontribwixxi għat-tkabbir u l-impjiegi fir-reġjuni kostali u rurali. Għalhekk, huwa kruċjali li l-FEMS ikun aċċessibbli għall-impriżi tal-akkwakultura, b’mod partikolari l-SMEs, u jikkontribwixxi sabiex ikun hemm bdiewa tal-akkwakultura ġodda fin-negozju. Sabiex jiżdiedu l-kompetittività u l-prestazzjoni ekonomika tal-attivitajiet tal-akkwakultura, huwa vitali li jiġu stimolati l-innovazzjoni u l-imprenditorija. Għalhekk, il-FEMS għandu jappoġġja l-operazzjonijiet innovattivi u l-iżvilupp tan-negozju, b’mod partikolari l-akkwakultura mhux relatata mal-ikel u l-akkwakultura ’il barra mill-kosta. (48) Forom ġodda ta’ dħul flimkien ma’ attivitajiet tal-akkwakultura diġà wrew il-valur miżjud tagħhom għall-iżvilupp tan-negozju. Għalhekk, il-FEMS għandu jappoġġja dawn l-attivitajiet komplimentari barra l-akkwakultura, bħat-turiżmu tas-sajd bil-qasba u l-attivitajiet edukattivi jew ambjentali. (49) Forma importanti oħra ta’ kif jiżdied id-dħul tal-impriżi tal-akkwakultura hija li dawn iżidu l-valur lill-prodotti tagħhom billi jipproċessaw u jikkummerċjalizzaw il-produzzjoni tagħhom stess, kif ukoll billi jintroduċu speċi ġodda bi prospetti tajbin fis-suq u b’hekk jiddiversifikaw il-produzzjoni tagħhom. (50) Konxju mill-ħtieġa li jiġu identifikati l-aktar żoni addattati għall-iżvilupp tal-akkwakultura billi jiġi kkunsidrat l-aċċess għall-ibħra u l-ispazju, il-FEMS għandu jappoġġja lill-awtoritajiet nazzjonali sabiex jagħmlu l-għażliet strateġiċi tagħhom fil-livell nazzjonali. (51) L-investiment fil-kapital uman huwa wkoll vitali sabiex jiżdiedu l-kompetittività u l-prestazzjoni ekonomika tal-attivitajiet tal-akkwakultura. Għalhekk, il-FEMS għandu jappoġġja t-tagħlim tul il-ħajja u n-netwerking li jistimolaw it-tixrid tal-għarfien, kif ukoll is-servizzi ta’ konsulenza li jgħinu sabiex jittejbu l-kompetittività u l-prestazzjoni globali tal-operaturi. (52) Sabiex jippromwovi akkwakultura ambjentalment sostenibbli, il-FEMS għandu jappoġġja l-attivitajiet ta’ akkwakultura li għandhom rispett kbir lejn l-ambjent, il-konverżjoni tal-impriżi tal-akkwakultura għall-ekoġestjoni, l-użu ta’ skemi ta’ verifika, kif ukoll il-konverżjoni għall-akkwakultura organika. Bl-istess mod, il-FEMS għandu jappoġġja wkoll l-akkwakultura li tipprovdi servizzi ambjentali speċjali. (53) Konxju mill-importanza tal-protezzjoni tal-konsumaturi, il-FEMS għandu jiżgura appoġġ adegwat lill-bdiewa sabiex jipprevjenu u jtaffu r-riskji għas-saħħa pubblika u għas-saħħa tal-annimali li tista’ tiġġenera t-trobbija fil-qasam tal-akkwakultura. (54) Fid-dawl tar-riskju tal-investimenti fl-attivitajiet tal-akkwakultura, il-FEMS għandu jikkontribwixxi għas-sigurtà tan-negozju billi jkopri l-aċċess għall-assigurazzjoni fuq il-popolazzjoni u għalhekk jissalvagwardja d-dħul tal-produtturi f’każ ta’ telf anormali fil-produzzjoni, b’mod partikolari minħabba diżastri naturali, avvenimenti klimatiċi ħżiena, bidliet f’daqqa fil-kwalità tal-ilma, mard jew infestazzjonijiet minn insetti u l-qerda tal-faċilitajiet tal-produzzjoni. (55) Meta wieħed iqis li l-approċċ immexxi mill-komunità għall-iżvilupp lokali, fuq numru ta’ snin, wera l-utilità tiegħu fil-promozzjoni tal-iżvilupp tas-sajd u ż-żoni rurali billi jikkunsidra b’mod sħiħ il-ħtiġijiet multisettorjali għall-iżvilupp endoġenu, l-appoġġ għandu jissokta u jissaħħaħ fil-ġejjieni. (56) Fiż-żoni tas-sajd, l-iżvilupp immexxi mill-komunità għandu jinkoraġġixxi lill-istrateġiji innovattivi biex joħolqu t-tkabbir u l-impjiegi, b’mod partikolari billi jżidu l-valur lill-prodotti tas-sajd u jiddiversifikaw l-ekonomija lokali lejn attivitajiet ekonomiċi ġodda, inklużi dawk offruti minn tkabbir marittimu ("blue growth") u s-setturi marittimi usa’. (57) L-iżvilupp sostenibbli taż-żoni tas-sajd għandu jikkontribwixxi għall-għanijiet tal-UE2020 tal-promozzjoni tal-inklużjoni soċjali u t-tnaqqis tal-faqar, u t-trawwim tal-innovazzjoni fil-livell lokali, kif ukoll għall-għan tal-koeżjoni territorjali, prijorità ewlenija fit-Trattat ta’ Lisbona. (58) L-iżvilupp lokali mmexxi mill-Komunità għandu jiġi implimentat permezz ta’ approċċ minn isfel għal fuq minn sħubijiet lokali li huma magħmula minn rappreżentanti tal-pubbliku, setturi privati u tas-soċjetà ċivili u għandu jkun jirrifletti korrettament is-soċjetà lokali; dawn l-atturi lokali jinsabu fl-aħjar pożizzjoni biex ifasslu u jimplimentaw strateġiji integrati tal-iżvilupp lokali multisettorjali sabiex jissodisfaw il-ħtiġijiet taż-żoni tas-sajd lokali tagħhom; dan huwa importanti sabiex tkun żgurata r-rappreżentanza tal-gruppi ta’ azzjoni lokali b’mod li l-ebda grupp ta’ interess wieħed ma jkollu aktar minn 49% tad-dritt tal-vot fil-korpi tat-teħid tad-deċiżjonijiet. (59) In-netwerking bejn is-sħubiji lokali huwa karatteristika essenzjali ta’ dan l-approċċ. Il-kooperazzjoni bejn dawn is-sħubiji lokali hija għodda ta’ żvilupp importanti li għandha ssir disponibbli mill-FEMS. (60) L-appoġġ għaż-żoni tas-sajd permezz tal-FEMS għandu jiġi kkoordinat mal-appoġġ għall-iżvilupp lokali offrut minn Fondi oħrajn tal-Unjoni u għandu jkopri l-aspetti kollha tat-tħejjija u l-implimentazzjoni tal-istrateġiji ta’ żvilupp lokali u l-operazzjonijiet tal-gruppi ta’ azzjoni lokali, kif ukoll l-ispejjeż għall-animazzjoni taż-żona lokali u t-tmexxija tas-sħubija lokali. (61) Sabiex tiġi żgurata l-vijabbiltà tas-sajd u tal-akkwakultura f’suq kompetittiv ħafna, jeħtieġ li jiġu stabbiliti dispożizzjonijiet li jappoġġjaw l-implimentazzjoni tar-[Regolament (UE) Nru dwar l-organizzazzjoni komuni tas-swieq fi prodotti tas-sajd u tal-akkwakultura][13] kif ukoll għall-attivitajiet ta’ kummerċjalizzazzjoni u pproċessar imwettqa mill-operaturi sabiex jimmassimizzaw il-valur tal-prodotti tas-sajd u tal-akkwakultura. Għandha tingħata attenzjoni partikolari lill-promozzjoni tal-operazzjonijiet li jintegraw l-attivitajiet tal-produzzjoni, l-ipproċessar u l-kummerċjalizzazzjoni tal-katina tal-provvista. Sabiex jadatta għall-politika ġdida ta’ projbizzjoni fuq ir-rimi, il-FEMS għandu jappoġġja wkoll l-ipproċessar ta’ qabdiet mhux mixtieqa. (62) Għandha tingħata prijorità lill-organizzazzjonijiet tal-produtturi u lill-assoċjazzjonijiet ta’ organizzazzjonijiet tal-produtturi billi dawn jingħataw appoġġ. Il-kumpens għall-għajnuna għall-ħżin u l-għajnuna għall-pjanijiet ta’ produzzjoni u kummerċjalizzazzjoni għandhom jiġu eliminati b’mod gradwali hekk kif l-importanza ta’ tip partikolari ta’ appoġġ tilef l-interess tiegħu fid-dawl tal-istruttura li qed tevolvi tas-suq tal-Unjoni għal dawn it-tip ta’ prodotti u l-importanza li qed tikber ta’ organizzazzjonijiet b’saħħithom ta’ produtturi. (63) Billi jirrikonoxxi l-kompetizzjoni li qed tikber li s-sajjieda kostali ta’ skala żgħira qed ikollhom jaffaċċjaw, il-FEMS għandu jappoġġja inizjattivi imprenditorjali ta’ sajjieda kostali fuq skala żgħira li jżidu l-valur għall-ħut li jaqbdu, b’mod partikolari billi jwettqu l-ipproċessar jew il-kummerċjalizzazzjoni diretta tal-ħut li jaqbdu. (64) L-attivitajiet tas-sajd fir-reġjuni l-aktar imbiegħda tal-Unjoni Ewropea qegħdin jaffaċċjaw diffikultajiet, b’mod partikolari minħabba l-ispejjeż addizzjonali mġarrba fil-kummerċjalizzazzjoni ta’ ċerti prodotti tas-sajd, minħabba n-nuqqasijiet partikolari rikonoxxuti mill-Artikolu 349 tat-Trattat dwar il-Funzjonament tal-Unjoni Ewropea. (65) Sabiex iżżomm il-kompetittività ta’ ċerti prodotti tas-sajd mir-reġjuni l-aktar imbiegħda tal-Unjoni Ewropea mqabbla ma’ dik ta’ prodotti simili minn reġjuni oħrajn tal-Unjoni Ewropea, fl-1992 l-Unjoni Ewropea introduċiet miżuri biex tikkumpensa għall-ispejjeż addizzjonali relatati fis-settur tas-sajd. Il-miżuri li japplikaw għall-perjodu 2007-2013 huma stabbiliti fir-Regolament tal-Kunsill (KE) Nru 791/2007[14]. Huwa neċessarju li jkompli jiġi pprovdut appoġġ sabiex jittaffew l-ispejjeż addizzjonali għall-kummerċjalizzazzjoni ta’ ċerti prodotti tas-sajd mill-1 ta’ Jannar 2014. (66) Fid-dawl tal-kondizzjonijiet tal-kummerċjalizzazzjoni differenti fir-reġjuni l-aktar imbiegħda kkonċernati, il-varjazzjonijiet fil-qbid u l-ħażniet u fid-domandi tas-suq, għandu jitħalla f’idejn l-Istati Membri kkonċernati biex jiddeterminaw il-prodotti tas-sajd eliġibbli għal kumpens, il-kwantitajiet massimi rispettivi tagħhom u l-ammonti ta’ kumpens fl-allokazzjoni globali għal kull Stat Membru. (67) L-Istati Membri għandhom ikunu awtorizzati jiddifferenzjaw il-lista u l-kwantitajiet tal-prodotti tas-sajd ikkonċernati u l-ammont ta’ kumpens fl-allokazzjoni globali għal kull Stat Membru. Huma għandhom ikunu awtorizzati wkoll jaġġustaw il-pjanijiet tal-kumpens tagħhom jekk dan ikun ġustifikat mill-kondizzjonijiet li qegħdin jinbidlu. (68) L-Istati Membri għandhom jistabbilixxu l-ammont ta’ kumpens f’livell li jippermetti t-tpaċija xierqa tal-ispejjeż addizzjonali, li jirriżultaw min-nuqqasijiet speċifiċi tar-reġjuni l-aktar imbiegħda u b’mod partikolari mill-ispejjeż tat-trasportazzjoni tal-prodotti lejn l-Ewropa kontinentali. Sabiex jiġi evitat kumpens eċċessiv, l-ammont għandu jkun proporzjonali għall-ispejjeż addizzjonali li tpatti għalihom l-għajnuna u fl-ebda każ ma jaqbeż il-100 % tal-ispejjeż tat-trasport u spejjeż oħrajn relatati għall-Ewropa kontinentali. Għal dan il-għan, huwa għandu jikkunsidra wkoll tipi oħrajn ta’ interventi pubbliċi li jħallu impatt fuq il-livell ta’ spejjeż addizzjonali. (69) Huwa ferm importanti li l-Istati Membri u l-operaturi jkunu mgħammra b’tali mod li l-kontrolli jkunu jistgħu jitwettqu bi standard għoli u għalhekk jiżguraw il-konformità mar-regoli tal-Politika Komuni tas-Sajd, filwaqt li jipprovdu għall-isfruttar sostenibbli tar-riżorsi akkwatiċi ħajjin; il-FEMS għalhekk għandu jappoġġja lill-Istati Membri u lill-operaturi skont ir-Regolament tal-Kunsill (KE) Nru 1224/2009. Billi joħloq kultura ta’ konformità, dan l-appoġġ għandu jikkontribwixxi għat-tkabbir sostenibbli. (70) L-appoġġ mogħti lill-Istati Membri fuq il-bażi tar-Regolament (KE) Nru 861/2006 għall-infiq relatat mal-implimentazzjoni tas-sistema ta’ kontroll tal-Unjoni għandu jissokta taħt il-FEMS billi jsegwi l-loġika ta’ fond wieħed. (71) F’konformità mal-għanijiet politiċi ta’ kontroll u infurzar tal-Unjoni, jidher xieraq li jiġi dedikat ħin minimu għall-kontroll tas-sajd fl-użu ta’ bastimenti, inġenji tal-ajru, ħelikopters ta’ sorveljanza li għandhom jiġu stabbiliti eżattament sabiex jipprovdu bażi għall-appoġġ taħt il-FEMS. (72) Meta wieħed iqis l-importanza tal-kooperazzjoni bejn l-Istati Membri fil-qasam tal-kontroll, il-FEMS għandu jipprovdi appoġġ għal dak il-għan. (73) Għandhom jiġu stabbiliti dispożizzjonijiet biex jappoġġjaw il-ġbir, il-ġestjoni u l-użu ta’ dejta dwar is-sajd kif speċifikat fil-programm multiannwali tal-Unjoni, b’mod partikolari biex jappoġġjaw il-programmi nazzjonali u l-ġestjoni u l-użu tad-dejta għall-analiżi xjentifika u l-implimentazzjoni tal-PKS. L-appoġġ mogħti lill-Istati Membri fuq il-bażi tar-Regolament (KE) Nru 861/2006 għall-infiq relatat mal-ġbir, il-ġestjoni u l-użu tad-dejta dwar is-sajd għandu jissokta fil-kuntest tal-FEMS billi jsegwi l-loġika ta’ fond wieħed. (74) Jeħtieġ li tiġi appoġġjata l-kooperazzjoni fost l-Istati Membri, kif ukoll ma’ pajjiżi terzi, fejn relevanti, fir-rigward tal-ġbir tad-dejta fi ħdan l-istess baċin tal-baħar, kif ukoll mal-korpi xjentifiċi internazzjonali relevanti. (75) L-għan tal-PMI huwa li tappoġġja l-użu sostenibbli tal-ibħra u l-oċeani u li tiżviluppa proċess tat-teħid tad-deċiżjonijiet ikkoordinat, konsistenti u trasparenti fir-rigward tal-politiki li jaffettwaw l-oċeani, l-ibħra, il-gżejjer, ir-reġjuni kostali u l-aktar imbiegħda u s-setturi marittimi, b’konformità mal-Komunikazzjoni tal-Kummissjoni "Politika Marittima Integrata tal-Unjoni Ewropea[15]. (76) Huwa meħtieġ finanzjament sostnut għall-implimentazzjoni u l-iżvilupp ulterjuri tal-Politika Marittima Integrata għall-Unjoni Ewropea kif rifless fid-dikjarazzjonijiet tal-Kunsill, tal-Parlament Ewropew u tal-Kumitat tar-Reġjuni[16]. (77) Il-FEMS għandu jappoġġja l-promozzjoni ta’ tmexxija marittima integrata fil-livelli kollha, speċjalment permezz ta’ skambji tal-aqwa prattiċi u l-implimentazzjoni u l-iżvilupp ulterjuri tal-istrateġiji tal-baċini tal-baħar. Dawn l-istrateġiji huma maħsuba biex jistabbilixxu qafas integrat għall-indirizzar tal-isfidi komuni fil-baċini tal-baħar Ewropej u l-kooperazzjoni msaħħa bejn il-partijiet interessati sabiex jimmassimizzaw l-użu tal-istrumenti finanzjarji u l-fondi tal-Unjoni u jikkontribwixxu għall-koeżjoni ekonomika, soċjali u territorjali tal-Unjoni. (78) Il-FEMS għandu jappoġġja wkoll l-iżvilupp ulterjuri tal-għodod sabiex jinħolqu sinerġiji bejn l-inizjattivi meħuda f’setturi differenti u li jaffettwaw l-ibħra, l-oċeani u l-kosti. Dan huwa l-każ għas-sorveljanza marittima integrata li hija maħsuba biex ittejjeb l-għarfien dwar is-sitwazzjoni marittima permezz ta’ skambji ta’ informazzjoni mtejba u sikuri fis-setturi kollha. Madanakollu, l-operazzjonijiet relatati mas-sorveljanza marittima li jaqgħu taħt il-kamp ta' applikazzjoni tat-Titolu V tat-Trattat dwar il-Funzjonament tal-Unjoni Ewropea ma għandhomx jiġu ffinanzjati permezz tal-FEMS. (79) L-interkonnessjoni ta' ċerta sistemi ta' informazzjoni mmexxija minn dawk is-setturi tista’ tkun teħtieġ il-mobilizzazzjoni tal-mekkaniżmi ta’ finanzjament tagħhom b’mod konsistenti u skont id-dispożizzjonijiet tat-Trattat. L-ippjanar spazjali marittimu u l-ġestjoni integrata taż-żoni kostali huma essenzjali għall-iżvilupp sostenibbli taż-żoni marittimi u r-reġjuni kostali u t-tnejn li huma jikkontribwixxu għall-għanijiet ta’ ġestjoni bbażati fuq l-ekosistemi u l-iżvilupp ta’ rabtiet bejn l-art u l-baħar. Dawn l-għodod huma importanti wkoll għall-ġestjoni tal-użi differenti tal-kosti, l-ibħra u l-oċeani tagħna sabiex ikun hemm lok għall-iżvilupp ekonomiku sostenibbli tagħhom u biex jiġi stimolat l-investiment transkonfinali, filwaqt li l-implimentazzjoni tad-Direttiva ta' Qafas dwar l-Istrateġija Marittima se tiddefinixxi ulterjorment il-limiti ta’ sostenibbiltà tal-attivitajiet tal-bniedem li jħallu impatt fuq l-ambjent marittimu. Barra minn hekk, jeħtieġ li jittejjeb l-għarfien dwar id-dinja tal-baħar, u li tiġi stimolata l-innovazzjoni permezz tal-iffaċilitar tal-ġbir, it-tqassim b’xejn, l-użu mill-ġdid u t-tixrid tad-dejta dwar l-istat tal-oċeani u l-ibħra. (80) Il-FEMS għandu jappoġġja wkoll it-tkabbir ekonomiku sostenibbli, l-impjiegi, l-innovazzjoni u l-kompetittività fis-setturi marittimi u fir-reġjuni kostali. Huwa partikolarment importanti li jiġu identifikati l-ostakoli regolatorji u n-nuqqasijiet fil-ħiliet li jfixklu t-tkabbir f’setturi marittimi emerġenti u prospettivi, kif ukoll l-operazzjonijiet immirati lejn it-trawwim tal-investiment fl-innovazzjoni teknoloġika meħtieġa biex jitjieb il-potenzjal kummerċjali tal-applikazzjonijiet tal-baħar u dawk marittimi. (81) Il-FEMS għandu jkun komplimentari u konsistenti mal-istrumenti finanzjarji eżistenti u futuri magħmula disponibbli mill-Unjoni u mill-Istati Membri, fil-livell nazzjonali u sottonazzjonali, għall-promozzjoni tal-protezzjoni u l-użu sostenibbli tal-oċeani, l-ibħra u l-kosti, billi jgħin sabiex titrawwem kooperazzjoni aktar effettiva bejn l-Istati Membri u r-reġjuni kostali, tal-gżejjer u l-aktar imbiegħda tagħhom, u billi jikkunsidra l-prijoritizzazzjoni u l-progress tal-proġetti nazzjonali u lokali. Il-Fond ser jintrabat ma’ politiki oħrajn tal-Unjoni li jistgħu jiġbru fihom dimensjoni marittima, b’mod partikolari il-Fond Ewropew għall-Iżvilupp Reġjonali, il-Fond ta’ Koeżjoni u l-Fond Soċjali Ewropew, kif ukoll il-Programm Orizzont 2020 għar-Riċerka u l-politika dwar l-enerġija. (82) Sabiex jinkisbu l-għanijiet tal-PKS fil-livell globali, l-Unjoni għandha rwol attiv fil-ħidma tal-organizzazzjonijiet internazzjonali. Għalhekk, huwa essenzjali li l-Unjoni tikkontribwixxi għall-attivitajiet ta’ dawn l-organizzazzjonijiet li jgħinu sabiex jiżguraw il-konservazzjoni u l-isfruttar b’mod sostenibbli tar-riżorsi tas-sajd fl-ibħra miftuħa u fl-ibħra tal-pajjiżi terzi. L-appoġġ mogħti lill-organizzazzjonijiet internazzjonali fuq il-bażi tar-Regolament Nru (KE) 861/2006 għandu jissokta taħt l-FEMS billi jsegwi l-loġika ta’ fond wieħed. (83) Sabiex tittejjeb it-tmexxija fil-PKS u jiġi żgurat il-funzjonament effettiv tal-Kunsilli Konsultattivi (ACs), huwa essenzjali li l-ACs jiġu pprovduti b’finanzjament suffiċjenti u permanenti sabiex ikunu jistgħu jwettqu l-irwol konsultattiv tagħhom b’mod effettiv fi ħdan il-PKS. Billi jsegwi l-loġika ta’ fond wieħed, l-appoġġ mogħti lill-ACs taħt il-FEMS għandu jieħu post l-appoġġ mogħti lill-Kunsilli Konsultattivi Reġjonali (Regional Advisory Councils - RACs) fuq il-bażi tar-Regolament (KE) Nru. 861/2006. (84) Permezz ta’ assistenza teknika, il-FEMS għandu jipprovdi appoġġ preparatorju, amministrattiv u tekniku, kif ukoll appoġġ għall-miżuri ta’ informazzjoni, in-netwerking, l-evalwazzjonijiet, il-verifiki, l-istudji u l-iskambji ta’ esperjenza sabiex tkun iffaċilitata l-implimentazzjoni tal-programm operazzjonali u għall-promozzjoni ta’ strateġiji u prattiċi innovattivi għal implimentazzjoni sempliċi u trasparenti. L-assistenza teknika għandha tinkludi wkoll it-twaqqif ta’ netwerk Ewropew ta’ Gruppi ta’ Azzjoni Lokali tas-Sajd immirat lejn il-bini tal-kapaċità, it-tixrid tal-informazzjoni, l-iskambju tal-esperjenza u l-appoġġ għall-kooperazzjoni bejn is-sħubiji lokali. (85) Fir-rigward tal-operazzjonijiet kollha ffinanzjati skont dan ir-Regolament, kemm taħt ġestjoni konġunta kif ukoll taħt ġestjoni diretta, huwa meħtieġ li tiġi żgurata l-protezzjoni tal-interessi finanzjarji tal-Unjoni permezz tal-applikazzjoni korretta tal-leġiżlazzjoni li tappartjeni għall-protezzjoni ta’ dawk l-interessi, u li jiġi żgurat li jitwettqu l-verifiki xierqa mill-Istati Membri u mill-Kummissjoni. (86) Ir-[Regolament (UE) Nru […] li jistabbilixxi Dispożizzjonijiet Komuni] u d-dispożizzjonijiet adottati f’konformità miegħu għandhom japplikaw għad-dispożizzjonijiet ta’ dan ir-Regolament, li jaqgħu taħt ġestjoni konġunta. B’mod partikolari, ir-[Regolament (UE) Nru […] li jistabbilixxi Dispożizzjonijiet Komuni][17] jistabbilixxi dispożizzjonijiet relatati mal-ġestjoni konġunta tal-fondi tal-Unjoni mal-Istati Membri abbażi tal-prinċipji ta’ ġestjoni finanzjarja tajba, it-trasparenza u n-nondiskriminazzjoni, kif ukoll dispożizzjonijiet dwar il-funzjoni tal-korpi akkreditati, il-prinċipji baġitarji, dispożizzjonijiet li għandhom jiġu rrispettati fil-qafas ta’ dan ir-Regolament. (87) Madankollu, meta wieħed iqis l-ispeċifiċità tal-FEMS, b’mod partikolari d-daqs tiegħu, it-tipi ta’ operazzjonijiet iffinanzjati, ir-rabta qawwija mal-PKS u kwalunkwe fatturi relevanti oħrajn, uħud mid-dispożizzjonijiet komuni relatati mal-ġestjoni konġunta għandhom jiġu adattati, idderogati jew miżjuda f’dan ir-regolament. Fejn meħtieġ mid-dispożizzjonijiet tar-[Regolament (UE) Nru […] li jistabbilixxi Dispożizzjonijiet Komuni], il-FEMS għandu jikkompleta u jissupplimenta dawk id-dispożizzjonijiet komuni. (88) Konxji mill-importanza tal-iżgurar tal-konservazzjoni tar-riżorsi bijoloġiċi tal-baħar u tal-protezzjoni tal-istokkijiet tal-ħut, b’mod partikolari mis-sajd illegali u fl-ispirtu tal-konklużjonijiet magħmula fil-Green Paper dwar ir-Riforma tal-PKS[18], dawk l-operaturi li ma jkunux konformi mar-regoli tal-PKS, b’mod partikolari dawk li jipperikolaw is-sostenibbiltà tal-istokkijiet ikkonċernati u li għalhekk jikkostitwixxu theddid serju għall-użu sostenibbli tar-riżorsi bijoloġiċi ħajjin tal-baħar fil-livell tal-MSY li jirrestawraw u jħarsu l-popolazzjonijiet ta' speċijiet maħsuda 'l fuq mil-livelli li jistgħu joħolqu l-MSY u dawk li huma involuti fis-sajd tal-IUU għandhom jiġu esklużi mill-appoġġ fil-kuntest tal-FEMS. Il-finanzjament tal-Unjoni fl-ebda stadju mill-għażla għall-implimentazzjoni ta’ operazzjoni ma għandu jintuża biex ixekkel l-interess pubbliku ta’ konservazzjoni tar-riżorsi bijoloġiċi tal-baħar espress fl-għanijiet tar-Regolament tal-PKS. (89) L-Istati Membri għandhom jadottaw miżuri adegwati biex jiggarantixxu l-funzjonament xieraq tas-sistemi ta’ ġestjoni u kontroll. Għal dak il-għan, għandhom jiġu nnominati awtorità amministrattiva, aġenzija tal-pagamenti u korp ta’ ċertifikazzjoni għal kull programm operazzjonali u għandhom jiġu speċifikati r-responsabbiltajiet tagħhom. Dawn ir-responsabbiltajiet għandhom ikunu relatati primarjament mal-implimentazzjoni finanzjarja tajba, l-organizzazzjoni tal-evalwazzjoni, iċ-ċertifikazzjoni tal-infiq, il-verifika u l-konformità mal-liġi tal-Unjoni. Għandha ssir dispożizzjoni għal laqgħat regolari bejn il-Kummissjoni u l-awtoritajiet nazzjonali kkonċernati sabiex jimmonitorjaw l-għajnuna. Fir-rigward tal-ġestjoni u l-kontroll, huwa meħtieġ, b’mod partikolari, li jiġu stabbiliti l-modalitajiet li permezz tagħhom l-Istati Membri jagħtu garanzija li s-sistemi huma implimentati u li qegħdin jiffunzjonaw b’mod sodisfaċenti. (90) L-interess finanzjarju tal-Unjoni Ewropea għandu jiġi mħares permezz ta' miżuri proporzjonali fiċ-ċiklu kollu tan-nefqa, inkluż il-ħarsien, l-individwazzjoni tal-irregolaritajiet, l-irkupru tal-fondi mitlufa, imħallsa b'mod ħażin jew użati b'mod mhux korrett u, fejn meħtieġ, penalitajiet. (91) Is-somom irkuprati mill-Istati Membri wara irregolaritajiet għandhom jibqgħu disponibbli għall-programmi operazzjonali tal-Istati Membri kkonċernati. Għandha titfassal sistema ta’ responsabbiltà finanzjarja fin-nuqqas ta’ rkupru totali tal-irregolaritajiet u l-Kummissjoni għandha tkun tista’ tissalvagwardja l-interessi tal-baġit tal-Unjoni billi tiddebita lill-Istat Membru kkonċernat dawk is-somom mitlufa minħabba irregolaritajiet u li ma ġewx irkuprati fi żmien dati ta’ skadenza raġonevoli. (92) Fl-interess ta’ sħubija ta’ ħidma tajba u ta' promozzjoni xierqa tal-assistenza tal-Unjoni, għandhom jiġu pprovduti l-aktar informazzjoni u pubbliċità mifruxa possibbli. L-awtoritajiet responsabbli għall-ġestjoni tal-assistenza għandhom ikunu responsabbli għal dan l-aspett u li jżommu lill-Kummissjoni informata bil-miżuri meħuda. (93) Ir-regoli u l-proċeduri li jirregolaw l-impenji u l-pagamenti għandhom jiġu ssimplifikati sabiex tkun żgurata likwidità regolari. Prefinanzjament ta’ 4 % tal-kontribuzzjoni mill-FEMS għandu jgħin sabiex titħaffef l-implimentazzjoni tal-programm operazzjonali. (94) Sabiex tiġi żgurata l-ġestjoni tajba tar-riżorsi tal-Unjoni, għandu jsir titjib fil-previżjoni u l-implimentazzjoni tal-infiq. Għal dak il-għan, l-Istati Membri għandhom jibagħtu l-previżjonijiet tagħhom regolarment lill-Kummissjoni rigward l-użu tar-riżorsi tal-Unjoni, u kwalunkwe dewmien fl-implimentazzjoni finanzjarja għandu jagħti lok għall-ħlas lura ta’ self bil-quddiem u għal diżimpenji awtomatiċi. (95) Sabiex jiġu indirizzati l-ħtiġijiet speċifiċi tal-PKS imsemmija fl-Artikoli 50 u 51 tar-[Regolament tal-PKS] u ssir kontribuzzjoni għall-konformità mar-regoli tal-PKS, għandhom jiġu stabbiliti dispożizzjonijiet addizzjonali għar-regoli dwar l-interruzzjoni tad-data ta’ skadenza tal-ħlas [Regolament (UE) Nru […] li jistabbilixxi Dispożizzjonijiet Komuni]. Fejn Stat Membru jew operatur jonqos milli jikkonforma mal-obbligi tiegħu taħt il-PKS jew fejn il-Kummissjoni għandha provi li jissuġġerixxu dan in-nuqqas ta’ konformità, bħala miżura ta’ prekawzjoni, il-Kummissjoni għandha titħalla tinterrompi l-ħlasijiet. (96) Minbarra l-possibbiltà ta’ interruzzjoni u, sabiex jiġi evitat riskju evidenti ta’ ħlas ta’ nefqa ineliġibbli, il-Kummissjoni għandha titħalla tissospendi l-pagamenti marbuta ma’ nuqqas ta’ konformità tar-regoli tal-PKS kif meħtieġ mill-Artikoli 50 u 51 tar-[Regolament PKS]. (97) Sabiex tiġi stabbilita r-relazzjoni finanzjarja bejn l-aġenziji tal-pagamenti akkreditati u l-baġit tal-Unjoni, il-Kummissjoni għandha tapprova l-kontijiet ta’ dawn l-aġenziji tal-pagamenti kull sena. Id-deċiżjoni dwar l-approvazzjoni tal-kontijiet għandha tkopri l-kompletezza, il-preċiżjoni u l-veraċità tal-kontijiet iżda mhux il-konformità tal-infiq mal-leġiżlazzjoni tal-Unjoni. (98) Il-programm operazzjonali għandu jkun soġġett għal monitoraġġ u evalwazzjoni sabiex tittejjeb il-kwalità tiegħu u jintwerew il-kisbiet tiegħu. Il-Kummissjoni għandha tistabbilixxi qafas għal monitoraġġ u evalwazzjoni komuni li jiżgura, fost l-oħrajn, li d-dejta relevanti tkun disponibbli fil-ħin. F’dan il-kuntest, għandha tiġi stabbilita lista ta’ indikaturi, filwaqt li jiġi vvalutat l-impatt tal-politika tal-FEMS mill-Kummissjoni fir-rigward ta’ għanijiet speċifiċi. (99) Ir-responsabbiltà għall-monitoraġġ tal-programm għandha tinqasam bejn l-Awtorità Amministrattiva u Kumitat ta’ Monitoraġġ imwaqqaf għal dan il-għan. Għal dan il-għan, għandhom jiġu speċifikati r-responsabbiltajiet rispettivi. Il-monitoraġġ tal-programm għandu jinvolvi t-tħejjija ta’ rapport ta’ implimentazzjoni annwali, li għandu jintbagħat lill-Kummissjoni. (100) Bil-għan li jissaħħu l-aċċessibbiltà u t-trasparenza tal-informazzjoni dwar l-opportunitajiet ta’ finanzjament u l-benefiċjarji tal-proġetti, f’kull Stat Membru għandhom isiru disponibbli sit elettroniku uniku jew portal ta’ sit elettroniku li jipprovdu l-informazzjoni dwar il-programm operazzjonali, inklużi l-listi ta’ operazzjonijiet appoġġjati taħt kull programm operazzjonali. Din l-informazzjoni għandha tagħti idea raġonevoli, tanġibbli u konkreta lill-pubbliku ġenerali u b’mod partikolari lill-kontribwenti tal-Unjoni dwar kif jintefaq il-finanzjament tal-Unjoni f’dan il-qafas tal-FEMs. Minbarra dan l-għan, il-pubblikazzjoni tad-dejta relevanti għandha taqdi l-iskop ta’ pubbliċità ulterjuri tal-possibbiltà li wieħed japplika għal finanzjament tal-Unjoni. Madanakollu, bir-rispett sħiħ tad-dritt fundamentali għall-protezzjoni tad-dejta u f’konformità mas-sentenza tal-Qorti fil-Kawżi Konġunti Schecke[19], ma għandhiex tintalab il-pubblikazzjoni tal-ismijiet tal-persuni fiżiċi. (101) Sabiex jiġu supplimentati u emendati ċerti elementi mhux essenzjali ta’ dan ir-Regolament, is-setgħa ta' adozzjoni ta' atti skont l-Artikolu 290 tat-Trattat għandha tiġi ddelegata lill-Kummissjoni fir-rigward ta’ kodiċi ta’ kondotta dwar l-identifikazzjoni tal-każijiet ta’ nuqqas ta’ konformità mar-regoli tal-PKS li jistgħu jwasslu għall-inammissibbiltà tal-applikazzjoni u l-limitu ta’ żmien tal-applikazzjoni, sabiex tiġi żgurata kundizzjonalità ex ante b’mod proporzjonat, identifikazzjoni ta’ investimenti eliġibbli abbord sabiex jiġu evitati investimenti li jkunu jwasslu għal żieda fil-kapaċità tas-sajd tal-bastiment, dwar il-metodu ta’ kalkolu tad-dħul nett fil-każ tal-ekoinnovazzjoni, dwar id-determinazzjoni tal-operazjonijiet u l-ispejjeż eliġibbli marbuta mal-protezzjoni u r-restawr taż-żoni marittimi protetti, dwar l-identifikazzjoni ta’ spejjeż eliġibbli fl-investimenti fl-akkwakultura lil hinn mill-kosta u mhux tal-ikel, id-determinazzjoni tal-kontenut tal-pjan ta’ azzjoni tal-istrateġiji ta’ żvilupp lokali, id-determinazzjoni tal-ispejjeż ta’ eliġibbiltà taħt l-appoġġ preparatorju għall-istrateġiji lokali ta’ żvilupp, id-definizzjoni tal-ispejjeż eliġibbli taħt l-ispejjeż operazzjonali u l-ispejjeż ta’ animazzjoni għall-istrateġiji ta’ żvilupp lokali, l-obbligi tal-aġenziji tal-pagamenti, id-determinazzjoni ta’ kompiti ta’ korpi ta’ ċertifikazzjoni, il-kjarifika tal-proċeduri għal rekord tal-awditjar xieraq, kjarifika tal-obbligi tal-Istati Membri f’każ ta’ rkupri ta’ pagamenti mhux dovuti, id-determinazzjoni tal-każijiet ta’ nuqqas ta’ konformità mal-PKS li jistgħu jwasslu għal sospensjoni tal-pagamenti, l-istabbiliment ta’ kriterji u metodoloġija sabiex jiġu applikati f’każ ta’ rata fissa jew korrezzjonijiet finanzjarji estrapolati u l-lista ta’ każijiet relevanti ta’ nuqqas ta’ konformità mar-regoli tal-PKS li jistgħu jwasslu għall-applikazzjoni tal-korrezzjonijiet finanzjarji u dwar il-kontenut u l-bini tas-sistema ta’ monitoraġġ u evalwazzjoni. (102) Il-Kummissjoni, meta tħejji u tfassal atti ddelegati, għandha tiżgura trażmissjoni simultanja, f'waqtha u xierqa tad-dokumenti relevanti lill-Parlament Ewropew u lill-Kunsill. (103) Il-Kummissjoni għandha tingħata s-setgħa li tadotta, permezz ta’ atti ta’ implimentazzjoni, deċiżjonijiet dwar it-tqassim annwali ta’ allokazzjonijiet, deċiżjonijiet li japprovaw il-programmi operazzjonali u l-emendi tagħhom, deċiżjonijiet dwar il-prijorità tal-Unjoni fil-politika ta’ kontroll u infurzar, deċiżjoni li tapprova l-pjanijiet ta’ ħidma annwali għall-ġbir tad-dejta, deċiżjonijiet li jistabbilixxu provi ta’ nuqqas ta’ konformità mal-PKS li jwassal għal interruzzjonijiet possibbli tad-dati ta’ skadenza għall-pagamenti, deċiżjonijiet dwar in-nuqqas ta’ konformità mar-regoli tal-PKS li jwassal għal sospensjoni possibbli tal-ħlasijiet, deċiżjonijiet li jissospendu l-ħlasijiet u li jirrevokaw is-sospensjoni tal-ħlasijiet, deċiżjonijiet dwar korrezzjonijiet finanzjarji u deċiżjoni dwar l-approvazzjoni ta’ kontijiet. (104) Sabiex ikunu żgurati kundizzjonijiet uniformi għall-implimentazzjoni ta’ dan ir-Regolament, is-setgħat ta’ implimentazzjoni relatati mal-format tal-programm operazzjonali, il-proċeduri sabiex jiġi adottat programm operazzjonali, il-proċeduri relatati mal-adozzjoni ta’ pjan ta’ ħidma annwali għall-ġbir tad-dejta, l-applikazzjoni konkreta tal-punti perċentwali ta’ intensità tal-għajnuna tal-Anness I, il-perjodu ta’ żmien sabiex tintbagħat dikjarazzjoni intermedja tal-infiq, regoli dwar l-obbligu tal-aġenziji ta' pagamenti fir-rigward tal-ġestjoni u l-kontroll, kompiti speċifiċi tal-korpi ta’ ċertifikazzjoni, ir-regoli għall-ġestjoni u l-kontroll effiċjenti, regoli dwar id-determinazzjoni tal-ħlasijiet li għandhom jiġu sospiżi, dwar il-proċeduri għall-interruzzjoni ta’ data ta’ skadenza għall-pagamenti, dwar il-proċedura għal verifiki addizzjonali fuq il-post mill-Kummissjoni, il-format tar-Rapporti ta’ Implimentazzjoni Annwali, l-elementi li għandhom jiġu inklużi fl-evalwazzjonijiet ex ante u ex post u dwar l-elaborazzjoni tal-elementi tekniċi għall-miżuri ta’ pubbliċità għandhom jingħataw lill-Kummissjoni. Dawn is-setgħat għandhom jiġu eżerċitati f’konformità mar-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[20]. (105) Fid-dawl tan-natura proċedurali tad-dispożizzjonijiet li għandhom jiġu adottati mill-Kummissjoni bl-atti ta’ implimentazzjoni tal-Artikolu 24, l-Artikolu 98, l-Artikolu 120 u l-Artikolu 143, għandha tapplika l-proċedura konsultattiva meta jiġu adottati dawn tal-aħħar. (106) Sabiex tiġi ffaċilitata tranżizzjoni bla xkiel mis-sistema stabbilita mir-Regolament (KE) Nru 1198/2006 għas-sistema stabbilita minn dan ir-Regolament, is-setgħa li tadotta atti b’konformità mal-Artikolu 290 tat-Trattat għandha tiġi ddelegata lill-Kummissjoni fir-rigward tal-istabbiliment ta’ dispożizzjonijiet tranżitorji. (107) L-iskema ġdida ta’ appoġġ stabbilita minn dan ir-Regolament tissostitwixxi l-iskema ta’ appoġġ stabbilita mir-Regolament (KE) Nru 1198/2006, ir-Regolament (KE) Nru 861/2006, ir-Regolament tal-Parlament Ewropew u tal-Kunsill li jistabbilixxi Programm li jappoġġja l-iżvilupp ulterjuri ta’ Politika Marittima Integrata, ir-Regolament (KE) Nru 1290/2005 il-Fond ta’ Garanzija, ir-Regolament (KE) Nru 791/2007 u l-Artikolu 103 tar-Regolament 1224/2009. Għaldaqstant, dawn ir-regolamenti u d-dispożizzjonijiet għandhom jitħassru mill-1 ta’ Jannar 2014. ADOTTAW DAN IR-REGOLAMENT: TITOLU I GĦANIJIET KAPITOLU I Kamp ta’ applikazzjoni u Definizzjonijiet Artikolu 1 Suġġett Dan ir-Regolament jiddefinixxi l-miżuri finanzjarji tal-Unjoni għall-implimentazzjoni ta’: (a) il-Politika Komuni tas-Sajd (PKS), (b) miżuri relevanti marbuta mal-Liġi tal-Baħar, (c) l-iżvilupp sostenibbli taż-żoni tas-sajd u s-sajd intern, (d) u l-Politika Marittima Integrata (PMI). Artikolu 2 Ambitu ġeografiku Dan ir-Regolament għandu japplika għal operazzjonijiet imwettqa fit-territorju tal-Unjoni sakemm ma jkunx stabbilit espliċitament b’mod ieħor f’dan ir-Regolament. Artikolu 3 Definizzjonijiet 1. Għall-finijiet ta’ dan ir-Regolament u mingħajr preġudizzju għall-paragrafu 2, għandhom japplikaw id-definizzjonijiet imsemmija fl-Artikolu 5 tar-[Regolament dwar il-Politika Komuni tas-Sajd][21], fl-Artikolu 5 tar-[Regolament dwar l-Organizzazzjoni Komuni tas-swieq fi prodotti tas-sajd u tal-akkwakultura] u fl-Artikolu 4 tar-Regolament tal-Kunsill (KE) Nru 1224/2009 u fl-Artikolu 2 tar-Regolament Nru [Regolament li jistabbilixxi Dispożizzjonijiet Komuni][22]. 2. Għall-iskop ta’ dan ir-Regolament, għandhom japplikaw id-definizzjonijiet li ġejjin: (1) 'Ambjent Komuni għall-Qsim tal-Informazzjoni' (Common Information Sharing Environment - CISE) tfisser netwerk ta’ sistemi b’setup deċentralizzat żviluppat għall-iskambju ta’ informazzjoni dwar utenti minn setturi differenti sabiex jittejjeb l-għarfien dwar is-sitwazzjoni tal-attivitajiet fuq il-baħar; (2) 'operazzjonijiet transsettorjali' tfisser inizjattivi li minnhom jistgħu jibbenifikaw b’mod reċiproku setturi u/jew politiki settorjali differenti, kif imsemmi fit-Trattat dwar il-Funzjonament tal-Unjoni Ewropea, u li ma jistgħux jitwettqu kompletament permezz ta’ miżuri inklużi fl-oqsma ta’ politika rispettivi; (3) 'sistema elettronika ta’ reġistrazzjoni u ta’ rappurtar' (electronic recording and reporting system - ERS) tfisser sistema għar-reġistrazzjoni u r-rappurtar elettroniċi tad-dejta kif imsemmi fl-Artikoli 15, 24 u 63 tar-Regolament tal-Kunsill (KE) Nru 1224/2009; (4) 'Netwerk Ewropew ta’ Dejta u Osservazzjoni dwar il-Baħar' tfisser netwerk li jintegra l-programmi nazzjonali ta’ dejta u osservazzjoni dwar il-baħar f’riżorsa Ewropea komuni u aċċessibbli; (5) 'żona tas-sajd' tfisser żona b’xatt tal-baħar jew ta’ lag jew li tinkludi għadajjar jew estwarju ta’ xmara b’livell sinifikanti ta’ impjieg fis-settur tas-sajd jew tal-akkwakultura u magħżula bħala tali mill-Istat Membru; (6) 'sajjied' tfisser kwalunkwe persuna involuta f’sajd professjonali, kif rikonoxxut mill-Istat Membru, abbord bastiment operattiv tas-sajd jew involuta fir-rakkolta professjonali ta’ organiżmi tal-baħar, kif rikonoxxut mill-Istat Membru, mingħajr bastiment; (7) "Politika Marittima Integrata" (PMI) tfisser politika tal-Unjoni li l-għan tagħha huwa li trawwem teħid ta’ deċiżjonijiet koordinat u konsistenti sabiex jiġi massimizzat l-iżvilupp sostenibbli, it-tkabbir ekonomiku u l-koeżjoni soċjali tal-Istati Membri, u b’mod partikolari r-reġjuni kostali, insulari u l-aktar imbiegħda tal-Unjoni, kif ukoll is-setturi marittimi, permezz ta’ politki konsistenti relatati mas-settur marittimu u kooperazzjoni internazzjonali relevanti; (8) 'Sorveljanza Marittima Integrata' hija inizjattiva tal-UE maħsuba biex issaħħaħ l-effettività u l-effiċjenza fl-attivitajiet ta’ sorveljanza tal-ibħra Ewropej permezz ta’ skambju ta’ informazzjoni u kollaborazzjoni madwar is-setturi u l-fruntieri; (9) ‘irregolarità’ tfisser irregolarità kif definita fl-Artikolu 1(2) tar-Regolament tal-Kunsill 2988/95; (10) ‘sajd fl-ibħra interni’ tfisser sajd imwettaq għal skopijiet kummerċjali minn bastimenti li joperaw esklussivament fl-ibħra interni jew b’mezzi oħrajn użati għas-sajd fis-silġ; (11) ‘ġestjoni integrata taż-żoni kostali’ tfisser tali strateġiji u miżuri kif definiti fir-Rakkomandazzjoni tal-Parlament Ewropew u tal-Kunsill (2002/413/KE) tat-30 ta’ Mejju 2002 dwar l-implimentazzjoni ta’ Ġestjoni Integrata taż-Żoni Kostali fl-Ewropa [traduzzjoni mhux uffiċjali][23]; (12) ‘tmexxija marittima integrata’ tfisser il-ġestjoni koordinata tal-politiki settorjali kollha tal-UE li jaffettwaw l-oċeani, l-ibħra u r-reġjuni kostali; (13) 'reġjuni tal-baħar' tfisser iż-żoni ġeografiċi stabbiliti fl-Anness I għad-Deċiżjoni tal-Kunsill 2004/585/KE u ż-żoni stabbiliti mill-organizzazzjonijiet reġjonali tal-ġestjoni tas-sajd; (14) 'pjanar spazjali marittimu' tfisser proċess li permezz tiegħu l-awtoritajiet pubbliċi janalizzaw u jallokaw id-distribuzzjoni spazjali u temporali tal-attivitajiet umani f’żoni tal-baħar sabiex jilħqu l-għanijiet ekoloġiċi, ekonomiċi u soċjali; (15) 'miżura' tfisser sett ta’ operazzjonijiet; (16) 'infiq pubbliku' tfisser kull kontribuzzjoni għall-finanzjament ta’ operazzjonijiet imnissla mill-baġit tal-Istat Membru jew mill-baġit tal-awtoritajiet reġjonali jew lokali, jew tal-Unjoni Ewropea u kwalunkwe nefqa simili. Kull kontribuzzjoni għall-finanzjament ta’ operazzjonijiet li joriġina mill-baġit ta’ korpi rregolati bid-dritt pubbliku jew ta’ assoċjazzjonijiet ta’ waħda jew aktar mill-awtoritajiet reġjonali jew lokali jew ta’ korpi rregolati mid-dritt pubbliku li jaġixxu f’konformità mad-Direttiva 2004/18/KE tal-Parlament Ewropew u tal-Kunsill tal-31 ta’ Marzu 2004 fuq koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi għandha titqies bħala kontribuzzjoni pubblika[24]; (17) 'strateġija tal-baċini tal-baħar' tfisser qafas strutturat ta’ kooperazzjoni fir-rigward ta’ żona ġeografika partikolari, żviluppat mill-Istituzzjonijiet Ewropej, mill-Istati Membri, mir-reġjuni tagħhom u, fejn xieraq, minn pajjiżi terzi li jikkondividu baċin tal-baħar; l-istrateġija tikkunsidra l-ispeċifiċitajiet ġeografiċi, klimatiċi, ekonomiċi u politiċi tal-baċin tal-baħar; (18) 'sajd kostali fuq skala żgħira' tfisser sajd imwettaq minn bastimenti tas-sajd b’tul globali ta’ inqas minn 12-il metru u li ma jużawx tagħmir irmunkat kif elenkat fit-Tabella 3 tal-Anness I għar-Regolament tal-Kummissjoni (KE) Nru 26/2004 tat-30 ta’ Diċembru 2003 dwar ir-reġistru tal-flotta tas-sajd tal-Unjoni[25]; (19) 'bastimenti li joperaw esklussivament f’ibħra interni' tfisser bastimenti involuti f’sajd kummerċjali f’ibħra interni u mhux inklużi fir-reġistru tal-flotta tas-sajd tal-Unjoni. TITOLU II QAFAS ĠENERALI KAPITOLU I Stabbiliment u għanijiet tal-Fond Ewropew Marittimu u tas-Sajd Artikolu 4 Stabbiliment Hawnhekk, huwa stabbilit il-Fond Ewropew Marittimu u tas-Sajd (FEMS). Artikolu 5 L-għanijiet Il-FEMS għandu jikkontribwixxi għall-kisba tal-għanijiet li ġejjin billi: (a) jippromwovi sajd u akkwakultura sostenibbli u kompetittivi; (b) irawwem l-iżvilupp u l-implimentazzjoni tal-Politika Marittima Integrata tal-Unjoni b’mod komplimentari għall-politika ta’ koeżjoni u għall-Politika Komuni tas-Sajd; (c) jippromwovi żvilupp territorjali bilanċjat u inklużiv taż-żoni tas-sajd; (d) it-trawwim tal-implimentazzjoni tas-CFP. Artikolu 6 Il-prijoritajiet tal-Unjoni Il-kisba tal-għanijiet tal-FEMS għandu jikkontribwixxi għall-istrateġija Ewropa 2020 għal tkabbir intelliġenti, sostenibbli u inklużiv. Din għandha tintlaħaq permezz tas-sitt prijoritajiet tal-Unjoni, li jittraduċu l-Għanijiet Tematiċi tal-Qafas Strateġiku Komuni (minn hawn ’il quddiem CSF): (1) Iż-żieda tal-impjiegi u l-koeżjoni territorjali permezz tal-għanijiet li ġejjin: (a) Il-promozzjoni tat-tkabbir ekonomiku, l-inklużjoni soċjali, il-ħolqien tal-impjiegi u l-appoġġ tal-mobbiltà tax-xogħol f’komunitajiet kostali u interni li jiddependu fuq is-sajd u l-akkwakultura; (b) id-diversifikazzjoni tal-attivitajiet tas-sajd f’setturi oħrajn tal-ekonomija marittima u t-tkabbir tal-ekonomija marittima, inkluża l-mitigazzjoni tat-tibdil fil-klima. (2) It-trawwim tas-sajd innovattiv, kompetittiv u bbażat fuq l-għarfien permezz tal-enfasi fuq dawn l-oqsma: (a) l-appoġġ għat-tisħiħ tal-iżvilupp teknoloġiku, l-innovazzjoni u t-trasferiment tal-għarfien; (b) itejjeb il-kompetittività u l-vijabbiltà tas-sajd, b’mod partikolari tas-sajd kostali fuq skala żgħira u t-titjib tas-sikurezza jew tal-kondizzjonijiet tax-xogħol; (c) l-iżvilupp ta’ ħiliet professjonali ġodda u t-tagħlim tul il-ħajja; (d) l-organizzazzjoni mtejba tas-suq għall-prodotti tas-sajd. (3) It-trawwim ta’ akkwakultura innovattiva, kompetittiva u bbażata fuq l-għarfien permezz tal-enfasi fuq dawn l-oqsma: (a) l-appoġġ għat-tisħiħ tal-iżvilupp teknoloġiku, l-innovazzjoni u t-trasferiment tal-għarfien; (b) it-titjib tal-kompetittività u l-vijabbiltà ta’ impriżi tal-akkwakultura, b’mod partikolari SMEs; (c) l-iżvilupp ta’ ħiliet professjonali ġodda u t-tagħlim tul il-ħajja; (d) l-organizzazzjoni mtejba tas-suq għall-prodotti tal-akkwakultura. (4) Il-promozzjoni ta’ sajd sostenibbli u effiċjenti fl-użu tar-riżorsi permezz tal-enfasi fuq dawn l-oqsma: (a) it-tnaqqis tal-impatt tas-sajd fuq l-ambjent tal-baħar; (b) il-protezzjoni u r-restorazzjoni tal-bijodiversità u l-ekosistemi tal-baħar, inklużi s-servizzi li jipprovdu. (5) Il-promozzjoni ta’ akkwakultura sostenibbli u effiċjenti fl-użu tar-riżorsi permezz tal-enfasi fuq dawn l-oqsma: (a) it-titjib tal-ekosistemi relatati mal-akkwakultura u l-promozzjoni ta’ akkwakultura effiċjenti fl-użu tar-riżorsi; (b) Il-promozzjoni tal-akkwakultura b'livell għoli ta' protezzjoni tal-ambjent u tas-saħħa u l-benessri tal-annimali u wkoll tas-saħħa u s-sigurtà pubblika. (6) It-trawwim tal-implimentazzjoni tal-PKS permezz ta’: (a) il-forniment ta’ għarfien xjentifiku u ġbir ta’ dejta; (b) l-appoġġ għall-kontroll u l-infurzar, filwaqt li titjieb il-kapaċità istituzzjonali u amministrazzjoni pubblika effiċjenti. KAPITOLU II Ġestjoni konġunta u diretta Artikolu 7 Ġestjoni konġunta u diretta 1. Miżuri koperti mit-Titolu V u l-assistenza teknika taħt l-Artikolu 92 għandhom jiġu ffinanzjati mill-FEMS skont il-prinċipju tal-ġestjoni konġunta bejn l-Istati Membri u l-Unjoni u skont ir-regoli komuni stabbiliti mir-[Regolament (UE) Nru […] li jistabbilixxi Dispożizzjonijiet Komuni][26]. 2. Miżuri koperti mit-Titolu VI ħlief l-assistenza teknika taħt l-Artikolu 92 għandhom jiġu ffinanzjati mill-FEMS skont il-prinċipju ta’ ġestjoni diretta. KAPITOLU III Prinċipji Ġenerali tal-Assistenza taħt Ġestjoni konġunta Artikolu 8 Għajnuna mill-Istat 1. Mingħajr preġudizzju għall-paragrafu 2 ta’ dan l-Artikolu, l-Artikoli 107, 108 u 109 tat-Trattat għandhom japplikaw għall-għajnuna mogħtija mill-Istati Membri lil impriżi fis-setturi tas-sajd u tal-akkwakultura. 2. Madankollu, l-Artikoli 107, 108 u 109 tat-Trattat ma għandhomx japplikaw għall-pagamenti magħmula mill-Istati Membri skont u b’konformità ma’ dan ir-Regolament fil-kamp ta’ applikazzjoni tal-Artikolu 42 tat-Trattat. 3. Id-dispożizzjonijiet nazzjonali li jistabbilixxu l-finanzjament pubbliku li jmorru ’lil hinn mid-dispożizzjonijiet ta’ dan ir-Regolament dwar il-kontribuzzjonijiet finanzjarji, kif stabbilit fil-paragrafu 2, għandhom jiġu ttrattati b’mod globali fuq il-bażi tal-paragrafu 1. Artikolu 9 Sħubija Permezz ta’ deroga għall-Artikolu 5(4) tar-[Regolament (UE) Nru […] li jistabbilixxi Dispożizzjonijiet Komuni] il-Kummissjoni għandha tikkonsulta, mill-inqas darbtejn matul il-perjodu tal-ipprogrammar, lill-organizzazzjonijiet li jirrappreżentaw lill-imsieħba fil-livell tal-Unjoni dwar l-implimentazzjoni tal-appoġġ mill-FEMS. Artikolu 10 Koordinazzjoni Minbarra l-prinċipji msemmija fl-Artikolu 4 tar-[Regolament (UE) Nru […] li jistabbilixxi Dispożizzjonijiet Komuni], il-Kummissjoni u l-Istat